Summary: Vasemmistoblokki sai enemmistön kansankäräjien edustajapaikoista, mutta hallitusneuvotteluista ennakoidaan vaikeita.

Tanskan vaalikampanjan tiimellyksessä maahanmuuttovastaisen Tanskan kansanpuolueen perustaja  Pia Kjærsgaard  nimitti ilmastonmuutoksesta huolestuneita tanskalaisia ilmastotolloiksi. Kun keskiviikkona pidettyjen kansankäräjävaalien tulokset oli laskettu, huomasivat´oikeistopopulistit joutuneensa "ilmastotollojen" jyräämiksi.
 Tanskan poliittista keskustelua pitkään hallinnut ja muutkin suuret puolueet maahanmuuttopolitiikan rajuihin kiristyksiin yllyttänyt kansanpuolue koki vaaleissa rökäletappion. Kun vielä vuoden 2015 vaaleissa oikeistopopulistista kansanpuoluetta äänesti 21,1 prosenttia tanskalaisista, oli äänisaalis nyt vain 8,7 prosenttia.
 Vaalianalyysien mukaan selityksensä tulokselle ovat näiden vaalien kaksi suurinta kysymystä, ilmasto ja maahanmuutto. Ilmastonmuutoksesta huolestuneiden tanskalaisten äänet kansanpuolue menetti tollo-puheilla ja jättämällä ilmastopolitiikan muille puolueille. Maahanmuuttoasioissa puolue taas jäi oman menestyksensä vangiksi. Kun Tanska toteuttaa jo erittäin kireää maahanmuuttopolitiikkaa ja niin keskustaoikeistolainen Venstre kuin sosiaalidemokraatitkin ovat omineet kansanpuolueen linjan omakseen, ei "aidolle ja alkuperäiselle" jäänyt enää tilaa.
 Vaalitulos ei juurikaan hellinyt myöskään vaalikampanjan aikana suurta julkisuutta saaneita jyrkän maahanmuuttovastaisia uusia puolueita Tiukkaa linjaa ja Uusia konservatiiveja. Uudet konservatiivit sentään ylittivät rimaa hipoen kahden prosentin äänikynnyksen ja saivat neljä paikkaa, mutta Tiukka linja ei 1,8 prosentin kannatuksellaan kansankäräjille pääse.
 "Demarit kopioivat kansanpuolueen linjan"
 – Tanskan kansanpuolueen rökäletappio oli isompi kuin mielipidetiedustelut ennustivat. Puolue sai näin huonon tuloksen viimeksi 90-luvulla. Tanska on usein trendien aallonharjalla ja tämä näkyi aikoinaan oikeistopopulistien nousussakin. Nyt demarit kopioivat oikeistopopulistien tiukan maahanmuuttolinjan ilman ylilyöntejä. Puolue vuoti myös äärioikeistoon, vaaleja Kööpenhaminassa seuraava Ylen kirjeenvaihtaja Dan Ekholm analysoi.
 Kevään aikana ilmastonmuutos nousi ryminällä tanskalaisten ykköshuoleksi ja suurin osa puolueista reagoi muutokseen nostamalla ilmastonmuutoksen torjunnan tärkeimpien vaaliteemojensa joukkoon. Sosiaalidemokraatit ja Venstre onnistuivat menestyksellisesti yhdistämään äänestäjien kaksi suurinta huolta ilmastonmuutoksen ja maahanmuuton.
 Tuloksena sosiaalidemokraatit saivat vaaleissa 26 prosenttia äänistä ja 48 paikkaa kansankäräjille. Myös nykyinen pääministeripuolue, keskustaoikeistolainen Venstre nosti kannatustaan lähes neljä prosenttiyksikköä ja saa 23,4 prosentilla äänistä 43 paikkaa.
 Sosiaalidemokraattien johtama vasemmistoblokki sai parlamenttiin yhteensä 91 paikkaa ja Venstren johtama oikeistoblokki 75 paikkaa. Hallituksen muodostamisesta odotetaan vaikeaa.
 – Aika vakeat hallitusneuvottelut on luvassa. Demarien Mette Frederiksen sanoi yöllä haluavansa muodostaa demarien vähemmistöhallituksen, joka hakee tukea asia kerrallaan oikeistosta tai vasemmistosta. Jää nähtäväksi hyväksyvätkö vasemmistolaiset tukipuolueet tämän järjestelyn, Dan Ekholm arvioi aamulla.
 Lisää aiheesta:
 Sosiaalidemokraatit voittoon Tanskan vaaleissa, kansanpuolueelle rökäletappio

"Ilmastotollot" jyräsivät ja populistit hävisivät Tanskan vaaleissa – Ylen toimittaja Kööpenhaminasta: Tanska on usein trendien aallonharjalla


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Valta vaihtuu, kun Suomi saa uuden hallituksen tänään
 Tasavallan presidentti  Sauli Niinistö  nimittää uuden  Antti Rinteen  (sd.) johtaman hallituksen kello 14. Ensin hän myöntää eron vanhalle,  Juha Sipilän  (kesk.) hallitukselle.  Päivän tapahtumia voi seurata Areenassa kello 9:55 alkaen .
 Roikutko onnettomassa parisuhteessa kuin kala koukussa? Joskus tuskallinen riuhtaisu auttaa
 Koukuttaville suhteille on yhteistä se, etteivät ne ole omassa hallinnassa. Ahdistavastakaan suhteesta ei löydä keinoja päästä pois. Jyrki Lyytikkä / Yle
 Vaikka muut kehoittavat ottamaan nopeasti jalat alle, et vain pysty. Kitkuttelet surkeassa ihmissuhteessa, joka ottaa enemmän kuin antaa.  Koukuttava suhde  voi viedä kaiken elämänilon. Se ei ole sen arvoista, sanoo asiantuntija.
 Ukkonen tulee, oletko valmis? Varaudu näillä viidellä vinkillä viikonlopun ukkosmyräkkään
 Brandon Morgan
 Tiedätkö mitä tehdä, jos ukkonen yllättää vesillä? Kuinka suojaan taloni salaman tuhoilta tai rankkasateelta? Ukkoset alkavat tänään Pohjanmaalta ja kuurojen mahdollisuus on viikonloppuna lähes koko maassa.  Lue asiantuntijoiden vinkit , joilla pidät talosi ja rakkaasi suojassa.
 Tanskan vaalit päättyivät "ilmastotollojen" menestykseen ja oikeistopopulistien rökäletappioon
 Voittajan on helppo hymyillä. Sosiaalidemokraattien puheenjohtaja ja Tanskan todennäköinen seuraava pääministeri Mette Frederiksen. Henning Bagger / EPA
 Tanskan vaalikampanjan tiimellyksessä maahanmuuttovastaisen Tanskan kansanpuolueen perustaja  Pia Kjærsgaard  nimitti ilmastonmuutoksesta huolestuneita tanskalaisia ilmastotolloiksi. Kun keskiviikkona pidettyjen kansankäräjävaalien tulokset oli laskettu, huomasivat´oikeistopopulistit joutuneensa "ilmastotollojen" jyräämiksi.  Lue analyysi Tanskan vaalien tuloksesta.
 Suomeen virtaa kuumaa ja kosteaa ilmaa
 Torstain sää Yle
 Lämmin ilma leviää vähitellen pohjoiseen ja lämpötila kohoaa torstaina Lapissa yli 20 asteen. Maan etelä- ja keskiosassa on aurinkoista ja lämpötila kohoaa paikoin jopa 30 asteen vaiheille. Pohjoisessa olevan säärintaman yhteydessä tulee tänään paikoin sateita. Ukkoskuuroja tulee Pohjois-Pohjanmaalla sekä Kainuussa ja myöhemmin iltapäivällä yksittäisiä myös etelämpänä. Lue lisää säästä  täältä:

Herätys: Hallitusvalta vaihtuu, roikutko onnettomassa suhteessa ja miten pitää varautua ukkosmyräkkään


Summary: Jätä se! Et usko neuvojaa. Olet koukussa ihmiseen, joka tuo vain pahaa mieltä, mutta et saa riuhtaistua itseäsi irti.

Yksinjäämisen pelossa ihmiset takertuvat toisiinsa ja hullaantuvat ensimmäisestä vastaantulijasta, joka osoittaa olevansa kiinnostunut.
 Intohimo ja rakastumisen tunne vievät mennessään.
 Kukapa ei haluaisi olla hyväksytty ja ihailtu. Huomiosta voi huumaantua. Se koukuttaa.
 Kaikki voi päättyä hyvin.
 Tai sitten ei: ihmissuhteesta tulee iso sotku. Hämähäkinverkko, joka liimautuu ihoon. Koukku, jossa rimpuilee ja kärsii, mutta irtikään ei pääse.
 "Oli pakko, vaikka yöllä, ajaa taksilla hänen luokseen. En päässyt millään järkisyillä irti tästä suhteesta."  AHH 41 v.
 Koukuttavista ihmissuhteista osa tuo hyvää mieltä ja onnea. Toisista tulee vankila ja kärsimysten tie, josta ei ole ulospääsyä.
 Yhteistä molemmille on, ettei niitä pysty itse hallitsemaan. Suhde pitää otteessaan, eikä muulle löydy aikaa ja tilaa.
 Näin kertoo  Susanna Ruuhilahti , jonka kirja  Koukuttavat suhteet  ilmestyi toukokuussa.
 Suomalaisnaiset ja -miehet ovat kertoneet hänelle kokemuksiaan ihmissuhteista, joissa kummankin elämänlaatu kärsii ja suhde estää elämästä täyttä elämää.
 "Kumppani hakkasi, löi, petti toisen kanssa eikä antanut minun olla ystävieni kanssa ollenkaan. Aina piti olla vain hänen kanssaan."  Nimimerkki Dolphinlover 22 v.
 – Jos parisuhde lähtee valtavalla vauhdilla eteenpäin, eikä maailmaan mahdu mitään muuta, kannattaa hetkeksi pysähtyä. Hälytyskellojen pitäisi soida, jos toinen ottaa suhteessa vallan ja päättää kaikesta.
 Normaalia ei myöskään ole ylimitoitettu mustasukkaisuus tai tarve pitää yhteyttä 24/7 ja kontrolloida toisen muita ihmissuhteita.
 Samanlainen kuvio voi toistua myös vanhemman ja lapsen sekä kahden ystävän välillä.
 Ystävyydestä ei kehdata irtisanoutua
 Ystävyydestä voi tulla taakka, joka ei anna mitään, mutta imee omat energiavarastot tyhjiin. Jos toisella on aina kuuntelijan ja tsemppaajan rooli, suhde on vinoutunut ja ystävyydestä puuttuu vastavuoroisuus.
 Susanna Ruuhilahti muistuttaa, että ystävät voivat kuunnella toistensa huolia, mutta pelastajaksi ei tarvitse ryhtyä.
 – Pelastaja kuuntelee uhrin tunkion äärellä, hoivaa, huoltaa, höösää, auttaa ja ymmärtää. Toinen ei kysy koskaan, mitä kuuluu.
 – Pelastaja ei saa mitään takaisin ja se alkaa kuormittaa.
 Aito kommunikaatio jää syntymättä, mutta silti pelastaja jatkaa roolissaan. Hän ei kehtaa sanoa ystävyyttä irti, koska "niin pitkään on jo tunnettu ja kuljettu yhtä matkaa".
 "En voinut päästää irti, kun pelkäsin, mitä toiselle käy."  Nimimerkki Enkeli, alle 18 v.
 Ruuhilahden mielestä pitäisi pohtia, mitä tarvetta ystävyys palvelee ja miksi en uskalla laittaa poikki kahden aikuisen suhdetta.
 – Usein pelätään, että toiselle tulee paha mieli ja ystävälle ei jää ketään.
 Susanna Ruuhilahden mukaan hyvin usein koukuttavasta ihmissuhteesta lähtemistä vaikeuttaa yksinjäämisen pelko. Mieltä kalvaa epäilys, että emme kelpaa kenellekään. Jyrki Lyytikkä / Yle
 Äiti tai isä voi olla koukuttavassa suhteessa lapseensa, jos hän käytöksellään jarruttaa aikuisen lapsensa itsenäistymistä. Ylenpalttinen huolehtiminen ja hoivaaminen jatkuvat, vaikkei niille olisi enää tarvetta.
 – Vanhempi ikään kuin haluaa pelastaa lapsensa.
 Päihdeperheissä roolit voivat vaihtua. Lapsi toimii vanhempiensa huoltajana ja hoivaajana, koska he eivät pärjäisi ilman tukea ja apua.
 Lapsi oppii olemaan aina toista ihmistä varten, eikä uskalla jättää vanhempiaan oman onnensa nojaan.
 Pelko estää pakenemasta surkeastakin suhteesta
 Herkästi syyllistyviä ja itseään arvottomina pitäviä ihmisiä on helppo hallita.
 Susanna Ruuhilahti haastaa miettimään, onko lapsena oppinut sellaisen mallin, että toisen ihmisen mielihyvä on tärkeämpi kuin omamme tai emme ole opetelleet tulemaan kuulluiksi.
 Jos toinen ihminen on aina keskipiste, on vaikeaa tuoda omia tarpeita esille. Samalla valintamme eivät ole omiamme. Teemme kuten ystävä tai puoliso tekisi.
 – Pitemmän päälle oma hyvinvointimme kärsii. Elämänilon ja energian tilalle hiipii väsymys, synkkyys ja tyhjyys. Meistä tulee marttyyreitä tai katkeroidumme.
 Ahdistavan ihmissuhteen päättyminen voi palauttaa elämänilon ja estää katkeroitumasta. Jyrki Lyytikkä / Yle
 Ruuhilahden mielestä koukuttavista suhteista, jotka kuluttavat meidät loppuun ja estävät elämästä, on irrottauduttava.
 Helppoa se ei ole. Etenkään jos kyse on parisuhteesta, jota pitävät koossa yhteinen asunto, lapset tai raha.
 – Uuden elämän aloittaminen täysin tyhjästä on pelottavaa ja voimia vievää. Itsestä pitää löytyä aikamoinen uhmavoima.
 Vielä päätöksen tehtyämmekin iskevät epäilykset, muistot ja toisen ihmisen ikävä. Ruuhilahti lisää listaan myös häpeän ja syyllisyyden: Mitä kaikkea minä suostuinkaan kestämään? Miksi en kuunnellut muiden neuvoja ja lähtenyt ajoissa?
 Toinen lupaa muuttua ja sinä uskot
 Toinen osapuoli saattaa vaikeuttaa lähtöyritystä. Hän pahoittelee, pyytää anteeksi ja lupaa muuttuvansa.
 – On tyypillistä, että lähdemme suhteesta, mutta sitten taas palaamme, koska haluamme uskoa muutokseen.
 Ehkä pelkäämme, että emme löydäkään rinnallemme ketään tai emme edes ansaitse parempaa.
 "Ajattelin, että elämäni olisi ankeaa ilman häntä, mutta siedin lopulta aivan liikaa kaikkea."  Nimimerkki Auringonlasku 26v.
 Ruuhilahti on työssään useita kertoja huomannut, että muutos vaatii aikaa, eikä kukaan lähde ihmissuhteestaan helposti.
 Silloin toimitaan voimavarojen äärirajoilla.
 Silmät avautuvat näkemään vaaranmerkit vasta jälkeenpäin. Alussa olemme sokeita.
 – Koska jokainen toivoo ihmissuhteittensa tuovan onnea, hyvää mieltä, läheisyyttä ja turvaa, haluamme uskoa, että jutusta tulee jotain.
 Helsinkiläinen Susanna Ruuhilahti on kätilö, seksuaaliterveyden asiantuntija ja logoterapeutti. Hän on toiminut yli kaksikymmentä vuotta asiakastyössä erityisesti traumatisoituneiden potilaiden kanssa ja kirjoittanut useita teoksia ja artikkeleita.
 Jutun sitaatit ovat kirjasta Koukuttavat suhteet.

Sätkitkö surkeassa suhteessa kuin kala koukussa? "Silloin elämänilon tilalle hiipii väsymys ja tyhjyys"


Summary: Päivän tapahtumia voi seurata Areenassa.

Ministerit, ministeriöt ja valtioneuvosto

Uusi hallitus astuu valtaan tänään, kun tuleva pääministeri  Antti Rinne  (sd.) ja 18 muuta ministeriä kävelevät iltapäivällä tasavallan presidentin pakeille.
 Tasavallan presidentti  Sauli Niinistö  nimittää uuden hallituksen kello 14. Ensin hän myöntää eron vanhalle,  Juha Sipilän  (kesk.) hallitukselle.
 Yle näyttää päivän keskeiset tapahtumat Yle Areenassa klo 9.55 alkaen. Yhteislähetys TV1:n kanssa alkaa kello 15.10. Lähetys jatkuu Areenassa kello 17. Tämän jutun pääkuvaa klikkaamalla pääset katsomaan suoraa lähetystä. Yle seuraa tässä artikkelissa päivän tapahtumia hetki hetkeltä.
 Koko vallanvaihdon protokolla kulkee niin, että tasavallan presidentti tapaa eduskunnan puhemiehen Mäntyniemessä kello 10. Väliaikaisena puhemiehenä on eduskuntavaaleista saakka toiminut suurimman puolueen puheenjohtaja Antti Rinne.
 Rinne kertoo tapaamisessa, ketä ehdotetaan pääministeriksi.
 Kello 12 pidetään eduskunnan täysistunto, jossa presidentin laatima kirjelmä pääministeriehdokkaasta annetaan eduskunnalle. Sen jälkeen eduskunta äänestää pääministeristä.
 Äänestyksen tulos on ennalta arvattava: Antti Rinteestä tulee uusi pääministeri, sillä häntä kannattavat ainakin hallituspuolueet eli eduskunnan enemmistö – yhteensä 117 kansanedustajaa.
 Iltapäivällä kello 15.15 alkaen uusi hallitus ja vanha hallitus saapuvat jäähyväis- ja tervehdyskäynnille tasavallan presidentin luo. Sekä eroava että uusi pääministeri pitävät puheen. Sen jälkeen uusi hallitus pitää tiedotustilaisuuden.
 Juha Sipilä piti puheen hallituksensa terveydyskäynnillä tasavallan presidentin luona toukokuussa 2015. Tänään mikrofonin taakse astuu Antti Rinne. Henrietta Hassinen / Yle
 Eduskunnan puhemies valitaan perjantaina. Hallituksen toiseksi suurin puolue eli keskusta valitsee ehdokkaan. Hän  on todennäköisesti   Matti Vanhanen .
 Uuden hallituksen muodostavat SDP, keskusta, vihreät, vasemmistoliitto ja RKP. Puolueista on valittu yhteensä 19 ministeriä. Viimeiset nimet julkistettiin eilen illalla.
 Lue tästä jutusta  tarkemmin ministereistä.
 Ministerinimitykset alkoivat heti sen jälkeen, kun Säätytalolla sorvattu  hallitusohjelma julkistettiin .
 RKP kertoi ministerinsä ensimmäisenä maanantaina. SDP ja vihreät julkistivat nimensä tiistaina. Eilen keskiviikkona jännitettiin vielä keskustan ja vasemmistoliiton ministerinimiä.
 SDP:llä on hallituksessa 7 salkkua:  pääministeri  Antti Rinne , eurooppaministeri Tytti Tuppurainen, kunta- ja omistajaohjausministeri  Sirpa Paatero , kehitysyhteistyö- ja ulkomaankauppaministeri  Ville Skinnari , perhe- ja peruspalveluministeri  Krista Kiuru , liikenne- ja viestintäministeri  Sanna Marin  sekä työministeri  Timo Harakka . Keskustalla 5 salkkua : valtiovarainministeri  Mika Lintilä , tiede- ja kulttuuriministeri  Annika Saarikko , elinkeinoministeri  Katri Kulmuni , puolustusministeri  Antti Kaikkonen  ja maa- ja metsätalousministeri  Jari Leppä . Vihreillä 3 salkkua : ulkoministeri  Pekka Haavisto , ympäristö- ja ilmastoministeri  Krista Mikkonen  ja sisäministeri  Maria Ohisalo . Vasemmistoliitolla 2 salkkua : opetusministeri  Li Andersson  ja sosiaali- ja terveysministeri  Aino-Kaisa Pekonen . RKP:lla 2 salkkua : oikeusministeri  Anna-Maja Henriksson  ja pohjoismaisen yhteistyön ja tasa-arvon ministeri  Thomas Blomqvist .

Katso suorana klo 9.55 alkaen: Valta vaihtuu, kun Suomi saa uuden hallituksen tänään – lue tästä, miten se tapahtuu


Summary: Tutkijan mukaan kasteiden vähenemisellä on suora yhteys ihmisten kirkkosuhteen ohenemiseen.

Suomessa kastetaan lapsia nyt vähemmän kuin kertaakaan aiemmin kirkon tilastoinnin aloittamisen jälkeen eli vuodesta 1965, kertoo  Savon Sanomat .
 Lehden mukaan kastettujen osuus syntyneistä on laskenut erityisesti vuosituhannen vaihteen jälkeen, kuten kirkkoon kuuluvien osuuskin. Ennen vuotta 2000 kastettujen osuus pysytteli koko maassa pitkään lähes 90 prosentissa ja on sitten laskenut yli 20 prosenttiyksikköä alle 20 vuodessa.
 Tutkija  Veli-Matti Salminen  Kirkon tutkimuskeskuksesta sanoo, että kasteiden vähenemisellä on suora yhteys ihmisten kirkkosuhteen ohenemiseen ja siihen, että kirkon jäsenyyden katsotaan olevan puhtaasti henkilökohtainen ratkaisu.
 Kastettujen osuus alitti kirkkoon kuuluvien osuuden ensimmäisen kerran vuonna 2014 ja on sen jälkeen laskenut nopeammin kuin kirkon jäsenosuus.

Savon Sanomat: Kastettujen lasten määrä on laskenut roimasti


Summary: Joidenkin tietojen mukaan Fiat olisi päättänyt vetäytyä yhdistymisestä, kun sille kävi ilmi, että Ranskan hallitus ei ollut vakuuttunut Fiatin vakuutteluista, että Renaultin työntekijöiden työpaikat säilyvät.

Italialais-yhdysvaltalainen autonvalmistaja Fiat Chrysler vetäytyy tarjouksestaan yhdistyä ranskalaisen autonvalmistaja Renaultin kanssa.
 Vain hieman ennen Fiatin ilmoitusta Renaultin johtoryhmä oli jälleen siirtänyt päätöstä siitä, aikovatko he sitoutua Fiatin tarjoukseen. Renaultin mukaan syynä on se, että Renaultin suurin omistaja Ranska on pyytänyt äänestyksen siirtämistä.
 Financial Timesin  asiasta perillä olevien lähteiden mukaan johtokunta oli sanonut, että Ranskan valtio on pyytänyt päätöksen siirtämistä noin viikolla, jotta maan hallinto voisi suoraan keskustella yhdistymisestä Nissanin kanssa.
 Ristiinomistuksen kautta Renaultin kanssa allianssissa oleva Nissan on ollut yhdistymisen suhteen hapan, sillä yhtiö pelkää jäävänsä sivuosaan fuusioyhtiössä.
 Yhden asiasta perillä olevan lähteen mukaan Fiat päätti vetäytyä yhdistymisestä, kun sille kävi ilmi, että Ranskan hallitus ei ollut vakuuttunut Fiatin vakuutteluista, että Renaultin työntekijöiden työpaikat säilyvät.

Fiat Chrysler vetäytyy tarjouksestaan yhdistyä Renaultin kanssa


Yhdysvaltain ja Meksikon neuvottelut maahanmuutosta ja tulleista päättyivät keskiviikkona Washingtonissa tuloksettomina, kertoo hallintolähde NBC-uutiskanavalle.
 Fox-uutiskanava puolestaan kertoo, että Yhdysvaltain ulkoministeri  Mike Pompeo  aikoo neuvotella aiheesta vielä kahdenkeskisesti meksikolaisen virkaveljensä kanssa.
 Presidentti  Donald Trump  on uhannut asettaa meksikolaisille tuotteille rajuja tulleja, jos maa ei hillitse maahanmuuttoa.
 Yhdysvallat on vaatinut Meksikolta useita kiristyksiä maahanmuuton hillitsemiseksi.
 Yksi ehdotus on, että keskiamerikkalaiset turvapaikkaa hakevat siirtolaiset hakisivat statusta jo Meksikossa. Meksikon ulkoministeri tyrmäsi uutistoimistojen mukaan ajatuksen.

NBC: Yhdysvallat ja Meksiko eivät päässeet sopuun tulleista ja maahanmuutosta


Summary: Asiantuntijan mukaan vain harvat taloyhtiöiden hallitukset tiedostavat, että myös hallituksen jäsenet voivat joutua vastuuseen, jos vahinko tapahtuu.

Vain joka kymmenes kiinteistö huolehtii hyvin paloturvallisuudestaan. Suomessa kiinteistöjen pelastusturvallisuuden yleinen tilanne on välttävä ja yli 30 prosenttia kiinteistöistä kuuluu riskiryhmään.
 Tiedot käyvät ilmi pelastusturvallisuuden vuositilastosta, jonka on tuottanut kiinteistö- ja työturvallisuuteen erikoistunut Safetum.
 Tilasto perustuu lähes 4 000 asuin- ja toimistokiinteistön tarkastuksiin ja riskiarvioihin. Kyseiset kiinteistöt sijaitsevat Helsingissä, Jyväskylässä, Espoossa, Oulussa, Vantaalla, Turussa ja Tampereella ja Lapissa.
 Tarkastuksissa selvisi, että palovaroittimet olivat huoltamatta yli 60 prosentissa kiinteistöissä. Lisäksi savunpoistojärjestelmän vuosihuolto olivat tekemättä kiinteistöistä lähes 40 prosentissa. Riskien tunnistamisen tarkoitus on lisätä turvallisuutta.
 Safetumin johtava turvallisuusasiantuntija  Tuomas Jurvelin  sanoo tiedotteessa, että taloyhtiöiden johtamisessa näkyy kahtiajako.
 – Parhaimmisto kehittää aktiivisesti kaikkea toimintaa, myös turvallisuutta. Osa taas keskittää tarmonsa ja luovuutensa kaiken vaivannäön minimoimiseen, Jurvelin kertoo.
 Hänen mukaansa vain harvat taloyhtiöiden hallitukset tiedostavat, että myös hallituksen jäsenet voivat joutua vastuuseen, jos vahinko tapahtuu.
 Oulussa 40 prosenttia kiinteistöjen leikkipaikoista ei ole turvallisia
 Turvallisimmat kiinteistöt löytyivät Espoosta ja Oulusta. Huonoimmat pisteet saivat Turku ja Vantaa. Esimerkiksi Turussa yli 70 prosentissa kiinteistöistä väestönsuoja ei ollut kunnossa.
 Myös kärkikaupungeissa oli turvallisuudessa puutteita. Muun muassa Oulussa kiinteistöjen leikkipaikoista yli 40 prosenttia ei ollut turvallisia. Helsingissä lähes 30 prosentissa kiinteistöistä jätepiste ei ollut sijoitettu asianmukaisesti.
 Jätepisteen tulee sijaita kahdeksan metrin päässä rakennuksesta tai olla palo-osastoitu, jotta mahdollinen palo ei pääse leviämään rakennukseen. Lähellä rakennusta sijaitseva jätepiste on tuhopolttoriski.


Summary: Taustalla on YK:n ihmisoikeuskomitean antamat kaksi ratkaisua, joissa se moittii Suomea saamelaisten oikeuksien loukkaamisesta.

Maanantaina julkaistussa  hallitusohjelmassa  todetaan, että saamelaiskäräjävaalien ajankohtaan liittyvä kysymys selvitetään pikaisella aikataululla. Oikeusministeriö on tarttunut tuumasta toimeen ja kutsunut Saamelaiskäräjät ja eri saamelaisyhdistyksiä kuulemistilaisuuteen koskien saamelaiskäräjävaalien ajankohtaa.
 Saamelaiskäräjät ja oikeusministeriö neuvottelivat asiasta tänään keskiviikkona. Kuulemistilaisuus järjestetään Helsingissä torstaina 6.6.
 Oikeusministeriön demokratia- ja julkisoikeusosaston osastopäällikkö  Johanna Suurpää  kertoo, että taustalla on YK:n ihmisoikeuskomitean antamat kaksi ratkaisua, jotka Suomi sai helmikuussa. Ratkaisuissaan  komitea moittii Suomea  saamelaisten oikeuksien loukkaamisesta.
 Oikeusministeriön demokratia- ja julkisoikeusosaston osastopäällikko Johanna Suurpää. Sara Wesslin / Yle
 Lue myös:  Suomella on kolme kuukautta aikaa reagoida YK:n moitteisiin koskien saamelaiskäräjien vaaliluetteloa – voiko syksyn vaaleja siirtää?
 YK:n ihmisoikeuskomitean ratkaisut YK:n ihmisoikeuskomitea julkaisi 1.2.2019 kaksi ratkaisua koskien Suomen korkeimman hallinto-oikeuden päätöksiä saamelaiskäräjien vaaliluetteloa koskevassa asiassa. Ihmisoikeuskomitea katsoo Suomen korkeimman hallinto-oikeuden toimineen väärin, kun se vuosina 2011 ja 2015 hyväksyi Saamelaiskäräjien vaaliluetteloon yhteensä 97 henkilöä, joiden hakemukset saamelaiskäräjät oli hylännyt. KHO:n päätöksistä olivat ihmisoikeuskomitealle valittaneet saamelaiskäräjien puheenjohtaja Tiina Sanila-Aikio saamelaiskäräjien hallituksen valtuuttamana sekä Klemetti Näkkäläjärvi yhdessä 24 muun valittajan kanssa asiamiehenään Sámi Árvvut -yhdistys. Komitea moittii Suomen valtiota saamelaisten oikeuksien loukkaamisesta. Komitea painottaa ratkaisuissaan saamelaisten itsemääräämisoikeutta ja suosittelee, että Suomi muuttaa saamelaiskäräjälakia niin, että äänioikeuden määrittely kunnioittaa saamelaisten itsemääräämisoikeutta. Suomen valtion on elokuun alkuun mennessä raportoitava ihmisoikeuskomitealle niistä toimenpiteistä, joihin komitean ratkaisun pohjalta on ryhdytty.
 Moitteet koskevat korkeimman hallinto-oikeuden päätöksiä vuoden 2015 saamelaiskäräjävaalien yhteydessä. Silloin korkein hallinto-oikeus  hyväksyi vaaliluoetteloon 93 henkilöä Saamelaiskäräjien tahdon vastaisesti.
 – Tämä on herättänyt kysymyksen siitä, pitäisikö nyt arvioida seuraavaa saamelaiskäräjävaalin ajankohtaa ja menettelyä siihen liittyen.
 Torstain kuulemistilaisuuden tarkoituksena on kerätä tietoa ja erilaisia näkemyksiä, jotka on hyvä ottaa huomioon vaalien siirtoa ja uutta ajankohtaa harkittaessa.
 – Kuulemistilaisuuteen on kutsuttu eri tahoja, joilla voidaan arvioida olevan näkökohtia tähän kysymykseen.
 Seuraavat saamelaiskäräjävaalit on tällä hetkellä määrä käydä 2.9.–30.9.2019. Päätöstä vaalien siirtämisestä ei ole vielä tehty.
 – Tässä vaiheessa meillä on tämä hallitusohjelmalinjaus. Koska vaalit alkavat syksyllä, joudutaan tätä selvitystyötä tekemään pikaisesti, kertoo Johanna Suurpää.
 "YK:n ihmisoikeuskomitean päätös velvoittaa Suomea toimimaan"
 Saamelaiskäräjien toisen varapuheenjohtajan,  Tuomas Aslak Juuson  mielestä on tietysti hyvä asia, että oikeusministeriö alkoi selvittää asiaa heti hallitusohjelman valmistumisen jälkeen.
 – YK:n ihmisoikeuskomitean päätös velvoittaa Suomea toimimaan asian suhteen. Tuntuu, että valtio ottaa sen tosissaan ja varmistaa toimet sen eteen.
 Saamelaiskäräjien toinen varapuheenjohtaja Tuomas-Aslak Juuso. Vesa Toppari / Yle
 Ensimmäinen askel on selvittää saamelaisten ajatuksia vaalien siirtämiseen liittyen. Jos selvityksen tulokset osoittavat vaalien siirtämisen olevan mahdollista, asia pitää hyväksyä vielä Saamelaiskäräjien täysistunnossa ja eduskunnassa.
 Juuso arvelee, että jos saamelaiskäräjävaaleja siirretään, vaalit olisivat puolentoista tai kahden vuoden päästä.
 – Täytyy katsoa, millaisia tuloksia selvitystyöstä tulee. Mikäli vaaleja siirrettäisiin kahdella vuodella, olisi sillä myös se positiivinen vaikutus, että meillä olisi vaalit samana vuonna Ruotsin ja Norjan saamelaiskäräjien kanssa.
 Saamelaiskäräjien kokous käsittelee vaalien ajankohtaa koskevaa asiaa seuraavassa kokouksessaan 18.6.2019.

Hallitusohjelman kirjaus laittoi vauhtia rattaisiin – Saamelaiskäräjävaalien siirtämistä selvitetään


Summary: Lintuasiantuntija kehottaa jättämään pyörän ja pesän rauhaan ainakin kuukauden ajaksi, sillä ihmisen läsnäolo voi aiheuttaa monenlaisia riskejä pesinnän onnistumiselle.

Ylen kuvaaja huomasi alkuviikosta mustarastaan, joka oli tehnyt pesänsä pyörän koriin Länsi-Pasilassa. Mustarastaan hieman erikoinen pesimispaikka ei sinällään ole harvinaisuus, sillä muutamilla lintulajeilla on tapana tehdä pesänsä oikeastaan minne tahansa. Mustarastaan lisäksi sellaisia ovat ainakin västäräkki ja harmaasieppo.
 Ylen Luontoillan lintuasiantuntija  Juha Laaksonen  arvioi, että mustarastaan pesintä voi hyvinkin onnistua pyörän korissa, jos se jätetään rauhaan.
 – Fillari menee nyt käyttökieltoon. Ihmisen näkökulmasta tuo on huono paikka, mutta lintu ei sitä tunnista. Pyörien hakeminen tuosta vierestä voi olla häiriötekijä, mutta mustarastas voi myös tottua siihen.
 Laaksonen on nähnyt mustarastaan pesän myös toisessa erikoisessa paikassa: autonsa moottoritilassa kerrostalon pihalla.
 Erikoisiin pesävalintoihin saattaa vaikuttaa Laaksosen mukaan se, että mustarastaita on nykyään paljon ja pesimäpaikoista voi olla pulaa. Kori voi vaikuttaa linnulle suojaisalta valinnalta.
 – Mustarastaillahan on hämmästyttävä kyky rakentaa pesä vain kahdessa vuorokaudessa, jos on hätätilanne eli esimerkiksi vanha pesä on tuhoutunut.
 Isommat poikaset voivat säikähtää ja hypätä pois pesästä liian aikaisin
 Mustarastaalla kestää kokonaisuudessaan pari viikkoa hautoa munia, ja sen jälkeen poikaset ovat pesässä toiset pari viikkoa.
 Pesimisen onnistuminen riippuu nyt pitkälti siitä, kuinka rauhassa emo ja poikaset saavat olla. Emoa ei pitäisi ajaa pesältä pois eikä pesää saa siirtää.
 Jos pesää siirtää liikaa, emo ei välttämättä enää tunnista sitä ja hylkää sen. Laaksosen mukaan ainoa mahdollisuus olisi irrottaa kori pyörästä ja siirtää sitä parikymmentä senttiä kerrallaan esimerkiksi seinän viereen. Uudessa korissa tai ilman koria emo tuskin enää tunnistaa pesää.
 Riskejä on vielä siinäkin vaiheessa, kun poikaset kasvavat hieman isommiksi. Tuolloin niillä on vahva pakoreaktio, jos ihminen lähestyy niitä. Isommat poikaset pystyvät jo hyppäämään pois pesästä, mutta paetessaan ne tekevät sen liian aikaisin. Pesän ulkopuolelta harakat ja varikset voivat löytää ne helposti ja syödä pois.
 Myös ihmisten jatkuva vierailu voi saada varisten mielenkiinnon heräämään.
 – Varikset seuraavat ihmisiä ja voivat huomata, jos ihmiset käyvät jatkuvasti katsomassa pesää. Näin pesä voi paljastua, Laaksonen kertoo.

Video: Mustarastas päätti hautoa jälkikasvua pyörän korissa – pesintä voi onnistua, jos ihmiset jättävät pesän rauhaan


Summary: Ihmisiä on jäänyt alueella maanvyöryjen alle aiemminkin useina vuosina.

Itä-Afrikan Ugandassa rankkasateiden jälkeiset maanvyöryt ovat haudanneet alleen ihmisiä.
 Punaisen Ristin mukaan viiden ihmisen on vahvistettu kuolleen ja noin 50 ihmisen uskotaan olevan kateissa.
 Maanvyöryt tapahtuivat Ugandan itäosassa vuoristoisella Bududan alueella, Kenian vastaisella rajalla.
 Punaisen Ristin vapaaehtoiset ja paikalliset poliisit etsivät ruumiita Elgon-vuoren jyrkiltä rinteiltä.
 – Sateet uhkaavat yhä ja alueelle on vaikeaa päästä, Punaisen Ristin Ugandan tiedottaja  Irene Nakasiita  sanoi tiedotteessa.
 Alueella on tapahtunut tuhoisia luonnononnettomuuksia aiemminkin. Viime vuonna ainakin 41 ihmistä kuoli, kun alueella sijaitseva joki tulvi yli äyräidensä. Vuonna 2010 ainakin sata ihmistä kuoli maanvyöryssä.
 Vuoden 2010 maanvyöryn jälkeen Ugandan hallitus sanoi, että alueella on liian vaarallista asua ja ihmisten asuttamista muualle alettiin suunnitella. Alueella asuu silti yhä yli 100 000 ihmistä.

Ugandassa viisi kuollut maanvyöryissä jyrkillä vuorenrinteillä, kymmeniä kateissa


Summary: Mies sytytti rivitaloasunnon palamaan tahallisesti tämän vuoden maaliskuussa.

Varsinais-Suomen käräjäoikeus on tuominnut 35-vuotiaan miehen kolmeksi vuodeksi vankilaan Salon Perniössä sytyttämästään tulipalosta.
 Oikeuden mukaan mies syyllistyi muun muassa törkeään tuhotyöhön sytyttäessään tuleen entisen naisystävänsä rivitaloasunnon maaliskuussa.
 Mies kaatoi bensaa asunnon eteiseen, keittiöön ja olohuoneeseen. Oikeuden mukaan nainen oli yrittänyt kamppailla bensakanisterista ja sytkäristä miehen kanssa. Tuli levisi räjähdysmäisesti, ja oikeuden mukaan oli vain sattumaa, että nainen ja lapset onnistuivat paeta ennen sitä.
 Miehelle ja naiselle oli hiljattain tullut ero, mutta nainen oli antanut miehen vielä asua asunnossaan.
 Tulipalosta aiheutui oikeuden mukaan vaaraa isolle joukolle ihmisiä. Rivitalossa oli palon syttyessä kuusi ihmistä.
 Tuomittu myönsi oikeudessa teon, mutta kiisti suurelle joukolle aiheutuneen vaaran. Hänet määrättiin maksamaan naiselle korvauksia noin 30 000 euroa.
 Lue lisää:
 Mies valeli bensaa asuntoonsa Salon Perniössä – tuhoisan rivitalopalon käsittely alkoi käräjäoikeudessa
 Rivitalopaloa epäillään tahallaan sytytetyksi Salon Perniössä – poliisi ottanut asukkaan kiinni

Perniön tuhopoltosta kolmen vuoden vankeustuomio – Oikeus: "Oli vain sattumaa, että nainen ja lapset onnistuivat pakenemaan"


Summary: Kesä tarkoittaa komissaariehdokkaalle pänttäämistä. Jutta Urpilainen uskoo vakuuttavansa EU-parlamentin  asiaosaamisellaan ja tiimitaidoillaan.

Kun Jutta Urpilainen tuli töistä tiistai-iltana kotiin, 4-vuotias Johannes ojensi tulevalle Suomen EU-komisaarille isän kanssa ostetun kukkakimpun.
 Sen jälkeen saivat tulevat ja olevat tittelit lentää nurkkaan, koska poika halusi rakentaa äidin kanssa legoilla.
 – Lapsi pakottaa laittamaan rajat työntekoon ja tuo valtavan hienon vastapainon kaikelle muulle. Puhelin on illalla äänettömällä ja tietokone kiinni siihen asti, kun Johannes menee nukkumaan. Näin tulee olemaan Brysselissäkin, Urpilainen kertoo.
 Muuttosuunnitelmat eivät ole vielä selvillä, mutta se on varmaa, että Brysseliin lähtee koko perhe. Suomessa pidetään tukikohtana Kokkolan koti. Urpilainen uskoo, että myös ulkoministeriön palveluksessa työskentelevälle aviomiehelle löytyy virkamieshommia Belgiasta.
 Isovanhemmille perheen muutto tarkoittaa tulevaisuudessa lastenhoitoreissujen pitenemistä. Kokkolassa on jo katseltu, minkälaisia lentoja Brysseliin menee, kertoo Jutta Urpilaisen isä, Kari Urpilainen.
 – Meitä on tarvittu välillä hoitoavuksi kiireisimpinä päivinä, joten varmasti tulee jatkossakin tällaisia tilanteita.
 Lasia ei murreta ilman ruhjeita
 Jutta Urpilainen on jälleen kerran uuden edessä. Vatsanpohjassa on jännitystä, mutta monissa liemissä keitetty poliitikko kertoo olevansa haasteeseen valmis.
 – Perheen kanssa mietittiin, että tähän mahdollisuuteen haluamme tarttua. Minulla on tehtävään annettavaa. Olen nuoresta asti ollut kiinnostunut kansainvälisyydestä, ja haluan olla rakentamassa tulevaisuutta, Urpilainen miettii.
 Media on jo ennättänyt hehkuttaa kokkolalaispoliitikon uraa lasikattojen rikkojana: SDP:n ensimmäinen naispuheenjohtaja 2008-2014. Suomen ensimmäinen naispuolinen valtiovarainministeri 2011-2014. Suomen ensimmäinen naiskomissaari.
 Lasia ei murreta ilman ruhjeita.
 Urpilainen asettelee sanojaan. Kun häneltä kysyy kampittamisesta, hän vastaa urallaan olleen erilaisia vaiheita.
 Valtiovarainministeri-valinnan jälkeen arvostelijat pohtivat, millainen kompetenssi nuorella naisopettajalla on talouden asiantuntijaksi.
 32-vuotiaana SDP:n puheenjohtajana hän oli tytönheitukka, jonka valinta ei miellyttänyt kaikkia puolueessa, jolla on pitkä historia arvokkaista, vanhemmista miesjohtajista.
 – Se on ollut koko poliittisen urani vaikeinta aikaa. Silloin sain eniten kokea ennakkoluulojen aallon. Osaamisen sijasta arvioitiin ripsiä, kynsiä, hiuksia ja vaatteita, Urpilainen puuskahtaa, ja toteaa, että se on kaikkien naisten osa, jotka ensimmäisenä tekevät jotakin uutta.
 Urpilaisen mielestä kuitenkin tarvitaan esikuvia, jotka sinnikyydellään näyttävät, että naisilla on mahdollisuus tässä yhteiskunnassa edetä miesten kanssa samoihin tehtäviin.
 Nyt hän iloitsee, että tulevaan hallitukseen on nousemassa myös nuoria naisia ministeriksi, ja toivoo, että asenneilmapiiri olisi omilta nuoruusajoilta muuttunut.
 "Tappion kestäminen on helpompaa, jos pystyy kunnioittamaan itseään"
 Urpilainen on saanut urallaan suuria voittoja, mutta joutunut kokemaan myös vallan nopean katoamisen. Puheenjohtajakisan häviö Antti Rinteelle johti pitkään hiljaiseloon.
 Nyt Urpilainen on taas vahvasti vallan kahvassa kiinni, kiitos kilpakumppani Rinteen.
 Urpilainen myöntää, että tappion hetket ovat olleet karvaita ja vaikeita, mutta niistä on noustava ja jatkettava eteenpäin.
 – Pitää löytyä sisukkuutta ja tahtoa mennä eteenpäin. Tappion kestäminen on helpompaa, jos pystyy kunnioittamaan itseään ja tekemisiään. Enempää ei pysty tekemään kuin parhaansa, eikä silloin enempää voi vaatia.
 Kotipiiri tietää Urpilaisen sitkeyden. Itsekin kansanedustajana työskennellyt Kari Urpilainen sanoo Jutan oppineen jo kotona, että politiikassa voi tapahtua mitä vaan.
 – On ylä- ja alamäkiä, aivan kuten elämässä muutenkin.
 Jutta Urpilainen kertoo huomanneensa, että hänen kohdallaan on selvästi totta sanonta, kun yksi ovi sulkeutuu, toinen avautuu.
 Brysselin ovi on jo kutsuvasti raollaan. Uudet komissaarit aloittanevat työnsä marraskuun alussa.
 – Juhannuksen tienoilla päämieskokous sopii komission puheenjohtajasta. Hänen tehtävänsä on miettiä salkkujako ja työtehtävät sekä neuvotella jokaisen komissaariehdokkaan kanssa. Kun salkkujako on selvä, komissaariehdokkaat menevät Euroopan parlamentin kuultaviksi, Urpilainen selittää.
 "Tyttö tekee parhaansa, kyllä se pärjää!"
 Urpilainen uskoo, että hänet muistetaan Euroopan parlamentissa tiukasta Kreikka-väännöstä eurokriisin aikana.  Hän ajoi eurokriisissä läpi  Suomen poliittisen tavoitteen: Suomi lainasi pankkikriisin alle romahtaneelle Kreikalle rahaa vain vakuuksia vastaan.
 Tulevaan jäsenmaiden komissaari-ehdokkaiden tenttaamiseen hän aikoo valmistautua opettelemalla perusteellisesti tehtäväkentän, jonka tulee saamaan.
 Se ei pelkästään riitä. Komissaarit päättävät asioista yhteisesti, joten jokaisen pitää olla edes jotenkin perillä toistensa salkuista ja tehtäväkentistä.
 – Tiimipelaajan kyvyt nousevat silloin vahvuudeksi. Olen ollut valtiovarainministerinä kuuden puolueen hallituksessa. Siinä joutui sovittamaan näkemyksiä yhteen ja hakemaan kompromisseja. Tätä taitoa ja kokemusta toivon voivani viedä komission työskentelyyn ja komission ja parlamentin välisiin suhteisiin.
 Millainen komissaari Urpilaisesta tulee?
 – Yhteistyökykyinen ja rakentava. Tuon joukkueeseen lisäarvoa suomalaisella sitkeydellä, elämänkokemuksellani ja osaamisellani. Uskon, että mahdollisimman yhtenäinen Eurooppa puhuu kansainvälisillä kentillä vahvemmalla äänellä, ja tuo myös tavallisten ihmisten elämään lisäarvoa.
 Oma perhe ja kotiväki tsemppaavat. Kari Urpilainen miettii, ettei olisi voinut parikymmentä vuotta sitten uskoa, mihin asti tytär vielä päätyy. Nyt uskoo, ja vahvasti.
 – Tyttö tekee parhaansa, kyllä se pärjää.

Jutta Urpilainen ei pelkää olla lasikattojen rikkoja – Jos nimitys komissaariksi tulee, Brysseliin lähtee koko perhe


Summary: Anton Mejias sai himoitun paikan amerikkalaisesta Curtis-instituutista, joka tekee muusikoista maailmantähtiä.

1 Karoliina Simoinen / Yle Tilaisuus, joka jäi käyttämättä Sinulle on koesoiton perusteella myönnetty paikka New Yorkin Juilliard Schoolissa. Tällainen viesti on monen soittajan villi unelma, mutta suomalaiselle  Anton Mejiakselle  täyttä totta. Tiedon 18-vuotias pianisti sai huhtikuussa. Alkoi asioiden järjestely. Nopeasti kävi selväksi, että yhdessä yksityisen high schoolin kanssa opinnot kävisivät sietämättömän kalliiksi 50-prosenttisesta stipendistä huolimatta. Lapsuudenkodissaan Helsingissä yhä asuva Mejias antaa haastattelun omassa huoneessaan, johon mahtuu sänky, kirjahylly ja flyygeli. Soittonäyte irtoaa vaivatta. Sormet vilistävät koskettimilla määrätietoisesti. Finaali  Chopinin   Sonaatista nro 3  virtaa kuin vesi. Näillä taidoilla on varaa jättää elämänsä tilaisuus käyttämättä. Se tapahtui vapunpäivänä. Mejias lähetti New Yorkiin viestin, joka olisi monelle kuin lottovoitosta luopuminen. En ota vastaan paikkaa Juilliard Schoolissa. – Siinä oli rahallinen puoli ja se, että high school olisi maksanut Juilliardia enemmän. Kuvio oli pikkaisen typerä, Mejias perustelee. Varasuunnitelmana oli valmistua vuoden kuluttua ylioppilaaksi Suomessa ja pyrkiä nuoriso-osaston sijaan suoraan Juilliardin kandilinjalle. Sitten kohtalo puuttui peliin. Vain kaksi tuntia myöhemmin, kun vapunpäivä kääntyi kohti iltaa, Mejias sai viestin Philadelphiasta. Ovi oli auki paikalliseen Curtis-instituuttiin, johon on Juilliardiakin vaikeampi päästä sisään. Niin vain nuoren suomalaisen koesoitto oli purrut sielläkin. Rikas laitos kouluttaa musiikillisista superlahjakkuuksista maailmantähtiä. Mottona on, ettei se ole rahasta kiinni. – Itse opiskelu siellä ei maksa mitään, mutta päälle tulevat toki asumiskulut ja muut sellaiset. Niihinkin saa koululta tukea, jos on tarvetta, Mejias kertoo. Curtis-instituutin alumneja ovat muun muassa säveltäjä-kapellimestari  Leonard Bernstein  sekä kiinalainen tähtipianisti  Lang Lang . – Hämmentävän kova paikka. Taso on uskomattoman korkea. Odotan innolla, tehdäänkö siellä mitään muuta kuin soitetaan, Mejias sanoo. 2 Karoliina Simoinen / Yle Jumalan kosketus Siinä missä ikätoveri saattaa kuluttaa vapaa-aikansa koulukirjojen tai tietokonepelien ääressä, Mejias viihtyy säännöllisesti pianon takana. – Pääsen koulusta ehkä kahdelta tai kolmelta. Sitten tulen käymään himassa ja ehkä syön jotain. Sen jälkeen menen Sibelius-Akatemialle harjoittelemaan ja tulen sieltä takaisin tyyliin yöllä, joskus yhdentoista tai kahdentoista aikaan, Mejias naurahtaa. Koko ilta ei suinkaan kulu harjoitellessa. Välissä on hyviä hetkiä myös ihan vain soitella. – Yleensä yritän soittaa tunnin jotain Bachia ennen kuin rupean silleen oikeasti harjoittelemaan. Harjoittelumäärä vaihtelee tosi paljon. Joskus harjoittelen neljä tuntia ja soittelen toiset neljä tuntia. Soittelun ja harjoittelun välillä on Mejiaksen kohdalla merkittävä ero siksi, että hän pyrkii harjoittelemaan mahdollisimman kurinalaisesti ja "vakavasti". – Se on ainakin mulla erillään sellaisesta fiilistelystä, Mejias sanoo. Usein Mejias fiilistelee juuri  Johann Sebastian Bachin  musiikilla, myös kuunnellen. – En viitsi yleistää, että pitäisin erityisesti barokista, mutta Bach on kaikkea muutakin kuin barokkia. – Siinä on joku sellainen Jumalan kosketus.  Matteus-passio  ja  Jouluoratorio  ja kaikki ovat niin hienoja teoksia. Vaikea kuitenkin sanoa, koska en mä niitä ole tarkkaan analysoinut. Ensimmäisen soolokonserttinsa Mejias piti kahdeksanvuotiaana. Ohjelmassa oli muun muassa 12 preludia pianolle, 40-minuuttinen kokonaisuus, jonka Mejias oli itse säveltänyt. Viimeisin meriitti on helmikuinen voitto Pohjoismaisessa pianokilpailussa. 3 Karoliina Simoinen / Yle Valmiina maailman valloitukseen Vaikka iso osa ajasta kuluu Sibelius-Akatemian harjoitushuoneissa, aikaa riittää myös sosiaaliseen elämään. – Meillä on Sibelius-Akatemiassa Urkin pallo -niminen futisjoukkue. Siellä käyn pelailemassa, ja silloin tällöin on treenejä. Totta kai hengailen kavereiden kanssa ja teen, mitä nyt tämän ikäiset normaalistikin tekevät. Mitä 18-vuotaat normaalisti tekevät? – Mitäs nyt tämän ikäiset tekevät... Ihan perus juhlimista ja sen sellaista. Että tota niin, Mejias nauraa. Oletko valmis valloittamaan pianonsoitolla maailman? Tietenkin pitää miettiä urapuolta, mutta kaiken pitää lähteä musiikin kautta. Jos valloittamiseen tulee mahdollisuus, niin sitten totta kai. Mikä on tärkein vinkki urasta muusikkona haaveilevalle soittajalle? – Harjoittelun taito, siitä on pitkälti kyse. Pitää löytää se oma tapa harjoitella, sellainen, joka sopii itselle tosi hyvin. Se ei toisaalta ole mikään yksinkertainen juttu, vaan siihen tarvitaan myös tuuria, että oma tapa löytyy. Mistä löydät motivaation harjoitteluun? Vaikea ajatella asiaa noin, sillä musiikki on aina ollut keskikohta elämässäni. En ole miettinyt tollaista. Jos tarvitsen hetkittäisen motivaatiopiikin, niin kuuntelen hienoa musiikkia.

18-vuotias pianisti luopui unelmapaikasta New Yorkissa, sitten kohtalo puuttui peliin – 3 käännekohtaa Anton Mejiaksen elämästä


Summary: Seuraavaksi syyttäjä pohtii, oliko kyseessä hätävarjelutilanne. Myös tunkeilijoita epäillään useista rikoksista.

Hartolassa maaliskuussa tapahtuneen vanhuksen törkeän ryöstön esitutkinta on valmis. Poliisin selvittelyn perusteella molempia osapuolia on syytä epäillä rikoksesta.
 Ryöstöstä epäiltyjen epäillään syyllistyneen törkeään ryöstöön, törkeään kotirauhan rikkomiseen ja ampuma-aserikokseen. Miehet ovat edelleen vangittuina. Myös ryöstön kohteena ollutta vanhusta epäillään tapon yrityksestä.
 Vuonna 1997 syntyneen hartolalaisen ja lahtelaisen miehen epäillään murtautuneen 81-vuotiaan miehen omakotitaloon. Vanhus oli ollut sisällä asunnossaan ja puolustautunut ampumalla kotiinsa tunkeutunutta miestä rintaan.
 Miehet saivat anastettua asunnosta aseen ja patruunoita. Poliisi löysi ne esitutkinnan aikana.
 Lue myös:   Vanhus pani kampoihin ja ampui kotiinsa hyökännyttä rintaan – oikeusoppinut kertoo, missä menevät hätävarjelun rajat
 Lisäksi kaksi hartolalaista vuonna 1999 ja 2000 syntynyttä miestä oli hetken aikaa vangittuna törkeästä ryöstöstä epäiltyinä. Kumpaakaan ei kuitenkaan epäillä törkeästä ryöstöstä, koska eivät olleet rikoskumppaniensa kanssa talossa sisällä.
 Heidät on vapautettu tutkintavankeudesta. Siitä huolimatta 1999 syntynyttä epäillään ampuma-aserikoksesta ja törkeästä varkaudesta. Vuonna 2000 syntynyttä miestä epäillään törkeästä varkaudesta.
 Vanhuksen osalta ratkaisu menee syyttäjälle ja viime kädessä tuomioistuimelle. Seuraavaksi syyttäjä pohtii, onko kyseessä ollut vastuusta vapauttava hätävarjelutilanne.
 Esitutkinta-aineisto on toimitettu Salpausselän syyttäjänvirastoon syyteharkintaan. Käräjäoikeus on määrännyt syytteen nostamisen määräpäiväksi 13. kesäkuuta.

81-vuotias ampui kotiinsa tunkeutunutta miestä rintaan, nyt poliisi epäilee häntä rikoksesta – Hartolan ryöstön esitutkinta valmis


Summary: Suomalaisen ilmastotutkijan mukaan kahden australialaistutkijan ennuste on yleisellä tasolla linjassa ilmastotieteen kanssa, mutta kirjoitus tulisi käydä läpi totuuspohjan arvioimiseksi.

Vuonna 2050 osa ekosysteemeistä on romahtanut, iso osa ihmisistä elää tappavassa helteestä noin 20 päivää vuodessa ja yli miljardi ihmistä on joutunut muuttamaan asuinpaikkaa, kirjoittaa  CNN .
 Uutinen pohjaa australialaisen ajatushautomon tekstiin, jossa kaksi australialaista ilmastotutkijaa esittelevät malliaan siitä, mikä saattaa olla edessä, jos ilmasto maapallolla lämpenee 3 astetta. Nyt  julkaistu ennuste  ei ole tieteellinen tutkimus, mutta sen ilmoitetaan pohjaavan tähän mennessä julkaistuihin ilmastotutkimuksiin.
 Pitkän linjan ilmastotutkijat  David Spratt  ja  Ian Dunlop  ovat halunneet omalla kirjoituksellaan täydentää IPCC:n eli hallitusten välisen ilmastopaneelin ilmastoraporttien malleja meren mahdollisesta nousemisesta, lämpötilan noususta ja ihmisten ilmastopakolaisuudesta.
 – Artikkelissa on oletettu hyvin nopeaa lämpenemistä. Kolmen asteen lämpeneminen vuonna 2050 on varsin pessimistinen skenaario, mutta ei tietenkään täysin mahdoton, sanoo Ilmatieteen laitoksen tutkimusprofessori ja Ilmastontutkimuksen toimialajohtaja  Hannele Korhonen .
 – Jos kasvihuonepäästöjä ilmakehään jatkossakin päästetään kiihtyvällä tahdilla, on hyvin nopea lämpeneminen hyvinkin mahdollista.
 Spratt ja Dunlop kertovat nojaavansa esimerkiksi tutkijoiden  Yangyang Xun  ja  Veerabhadran Ramanathanin  näkemykseen. Kaksikko on tutkinut  keinoja välttää  katastrofaalisina pidettyjä ilmaston lämpötiloja tällä vuosisalla.
 – Kirjoittajat ovat kokeneet, että IPCC:n raporteissa olisi liian varovaisia skenaarioita, jota pidän aika outona väitteenä, arvioi Korhonen.
 IPCC kasaa raportteihinsa vertaisarvioituja tutkimuksia monesta eri lähteestä. Korhonen mukaan IPCC:n raporteissa on myös mukana pessimistisiä skenaarioita.
 – Tätä raporttia eivät ole muut tutkijat arvioineet läpi. Tässä kirjoittajat ovat halunneet nostaa pahimpia skenaarioita esille.
 Ajatushautomon paperin esipuheen on kirjoittanut eläköitynyt Australian laivaston komentaja  Chris Barrie . Hänen mukaansa ihmisen aiheuttama ilmastonmuutos on ihmiskunnan toiseksi suurin uhka ydinaseiden jälkeen.
 Lue viisi tärkeää kohtaa maailman  IPPC:n ilmastoraportista .
 Tappavan kuuma ilmasto?
 Australialaistutkijat kuvaavat maapallon lämpötilan 3 asteen nousun aiheuttavan sen, että 35 prosentilla maa-alueista on noin 20 päivää tappavaa hellettä vuosittain. Ihmisistä 55 prosenttia elää näillä alueilla.
 Trooppisella vyöhykkeellä, esimerkiksi osassa Länsi-Afrikan, Etelä-Amerikan, Lähi-idän ja Kaakkois-Aasian maita tappavaa hellettä olisi luvassa yli 100 päivää vuosittain.
 Helleaallot tappavat tuhansia ihmisiä maailmalla jo nyt, etenkin pikkulapsia ja vanhuksia. Lämpöaaltojen arvellaan tulevaisuudessa yleistyvän ja voimistuvan niin, että niistä on vaaraa nuorille perusterveillekin.
 Myös kuivuus, myrskyt, tulvat ja makean veden puute kuuluvat riskeihin, jotka  ilmastotutkimusten mukaan  uhkaavat maailmaa vuonna 2050.
 – On selvää, että nykyään tukalan kuumissa maissa on jo havaittu sitä, että korkeimmat lämpötilat saattavat nousta useita asteita korkeammiksi kuin aiemmin. Se vaikuttaa lapsiin, sairaisiin ja vanhuksiin eli heikommassa asemassa olevien terveyteen, sanoo Korhonen.
 Hylätyt kaupungit, kuivuneet sademetsät
 YK:n viime vuotisen  ennusteen mukaan 68 prosenttia ihmisistä asuu kaupunkialueilla vuonna 2050. Suuri osa nopeasti kasvavista kaupungeista olisi tuolloin Aasiassa ja Afrikassa.
 Spratt ja Dunlop esittävät, että jopa miljardi ihmistä on vuonna 2050 ilmastopakolaisena. Myös ruuan hinnat tulevat nousemaan ruuan tuotannon epäonnistumisen takia. Myös valtiot kokevat valtavasti paineita äärisääilmiöiden, mahdollisten pandemioiden ja suurten sosiaalisten muutosten kourissa.
 Mekong-, Ganges- ja Niili-joet muuttuvat ennusteen mukaan niin, että sillä on vaikutuksia maanviljelyyn. Tämä johtaa kirjoittajien mukaan siihen, että kaupungeista tulevaisuudessa hylättäisiin sellaisia suurkaupunkeja kuten Chennai, Mumbai, Jakarta, Guangzhou, Tianjin, Hong Kong, Ho Chi Minh City, Shanghai, Lagos, Bangkok ja Manila.
 Thaimaalainen kalastaja kävelee kuivuneen patoaltaan pohjalla. Vinai Dithajohn / EPA
 Lisäksi tutkijat kuvaavat vuonna 2050 monien luonnon ekosysteemien romahtavan. Esimerkiksi trooppisen sademetsäalueen kuivuminen aiheuttaisi sen, että Amazonin ekosysteemit luhistuvat. Ilmaston lämpenemisen vuoksi myös arktisen alueen ekosysteemejä sekä kaikki koralliriutat ovat tuhoutumisvaarassa.
 – Väitteet ovat yleisellä tasolla linjassa ilmastotieteen kanssa, sanoo Korhonen.
 Hän ei kuitenkaan ota kantaa yksittäisiin australialaistutkijoiden esittämiin väitteisiin.
 – Toivoisin, että he lähettäisivät tämän artikkelin vertaisarvioitavaksi, jotta ekspertit voisivat paneutua taustaoletuksiin ja mallimenetelmiin ja arvioida kuinka luotettavia ne ovat.
 Alkuvuonna  YK  varoitti ihmisillä olevan yhä vähemmän aikaa luonnon monimuotoisuuden säilyttämiseksi.  Luonnon tilan parantaminen  vaatii kansainvälisen luontopaneelin mukaan isoja muutoksia sekä tuotteiden valmistuksessa että kulutuksessa.
 Tänään vietetään maailman ympäristöpäivää. YK:n yleiskokous julisti kesäkuun viidennen päivän maailman ympäristöpäiväksi vuonna 1972.
 Lue lisää:
 "Eniten minua huolestuttaa ruuan riittävyys" – näin ilmastonmuutos vaikuttaa neljän teini-ikäisen arkeen eri puolilla maailmaa
 Nuoret ympäri maailman ovat tänään toista kertaa ilmastolakossa
 "Turhaa viherpiipertäjien hömpötystä" – kaikki eivät halua tietää ostostensa hiilijalanjälkeä, ja tutkija kertoo miksi
 Miksi samat ihmiset epäilevät ilmastonmuutosta ja vastustavat maahanmuuttoa? Sitä selittää yksi piirre, jonka vuoksi ilmastonmuutoksesta pitäisi puhua eri tavoin
 Uusi tutkimus: Ilmastonmuutos ajaa merien planktonia kohti napa-alueita – kaikki kalat ja merieläimet eivät pysy muutoksessa mukana
 Uusi tutkimus paljastaa: Valtameriin on kertynyt paljon enemmän lämpöä kuin aiemmin on tiedetty – Maapallon lämpeneminen on selvästi luultua pidemmällä
 5 asiaa, jotka maailman merkittävimmästä ilmastoraportista pitää tietää – ilmastoprofessori: "Olen paatunut ja kokenut, mutta silti järkyttynyt"

Tutkijoiden ennuste 2050-luvusta: Jos maailman lämpötila nousee 3 astetta, tappava kuumuus yleistyy, ihmiset pakenevat


Summary: Nuoria tutustutetaan ammattimaiseen kalastukseen leiritoiminnalla ja koulutuksilla.

14-vuotias  Juho Toivonen  saapui Keiteleelle uisteluleirille Oripäästä Varsinais-Suomesta. Kalastusta pikkupojasta asti harrastanut Toivonen kertoo harkinneensa kalastusta ammattina.
 Toivonen on uratoiveissaan harvinainen nuori, sillä ammattikalastus ei enää liikaa kiinnosta opiskelu-uraa valitsevia. Toivonen aikoo kuitenkin opiskella alaa. Leiri tarjosi monenlaista oppia tulevalle urapolulle.
 – Olen ensi vuonna hakemassa yhteishaussa Paraisille kalakouluun, Toivonen sanoo.
 – Leirillä on ollut helppoa oppia. Täällä on ammatti-ihmiset, jotka tekevät hommia juuri meitä varten, nuorimies kehuu.
 Lapsena aloitettu kalastusharrastus on taustana monelle ammattikalastajalle. Kalastusmuodoista Toivosen suosikkeja ovat vetouistelu, hauen heittokalastaminen ja perhokalastus.
 – Olen aina kalastanut merellä, meri viehättää. Meri on se juttu.
 Toivonen arvelee kalastajan arjen olevan kovaa työtä. Toivonen on merikalastajien mukana ollessaan havainnut merellä työskentelyn olevan huomattavasti järvikalastusta rankempaa.
 Keiteleen uisteluleiriläiset Kaius Helaste ja Juho Toivonen muikkurysällä kalastaja Toni Sisson kanssa. Antti Karhunen / Yle
 "Jos on kiinnostusta kalahommiin, se on lähtökohta"
 Pohjois-Savon Vapaa-ajankalastajapiirin järjestämä uisteluleiri keräsi 15 nuorta osallistujaa. Leirillä kalastettiin, tutustuttiin kalastusvälineisiin opeteltiin niiden rakentamista.
 Nuoret pääsivät tutustumaan kalastukseen elinkeinona ammattikalastajan opissa. Ammattikalastajien keskuudessa on meneillään ikäpolvenvaihdos. Ammattikalastajille on tarve nyt ja tulevaisuudessa, ja nuoret nähdään tärkeäksi kohderyhmäksi kala-asioissa.
 – Teemme paljon yhteistyötä nuorten kanssa ja aktivoimme kalastuksen pariin, kertoo Itä-Suomen kalatalousryhmän aktivaattorina ja kalastusoppaana toimiva  Teemu Hiltunen .
 Vesannon kalaosuuskunnan  Pietari Puranen  kertoo osuuskunnalla olevan projekteja nuorten aktivoimisessa. Elokuussa järjestetään Kalasta ammatti -teemapäivä, joka on suunnattu Vesannon yläkoululaisille ja lukiolaisille. Nuorten saaminen alalle on kuitenkin ollut vaikeaa.
 – Oppisopimusratkaisuja pitäisi olla laajemmin tarjolla. Kalatalouskoulutus on ahdingossa. Kalastuksessa myös lupapolitiikka on hankala, Puranen kommentoi.
 Savon Taimenen toimitusjohtaja  Yrjö Lankinen  kertoo työvoiman saannin olleen haasteellista. Osaajien tarve tulee lisääntymään jatkossa. Alan koulutusta on ajettu viime vuosina alas, mikä on Lankisen mukaan hankaloittanut osaavien tekijöiden löytämistä.
 – Jos on kiinnostusta kalahommiin, se on lähtökohta. Jos tykkää kalan kanssa touhuta niin kalankasvatuksesta löytyy moniosaajan työtä, Lankinen kuvaa.
 Savon Taimen työllistää Rautalammilla yli 25 työntekijää tällä hetkellä. Yritys tuottaa lohikalan poikasia jatkokasvatukseen ja kalavesien hoitoon sekä ruokakalaa elintarvikemarkkinoille. Kalanviljelyyn olisi Lankisen mukaan hyvä saada myös korkeakoulutettuja.

Nuorta polvea toivotaan ammattikalastajiksi: “Kalatalouskoulutus on ahdingossa”


Summary: Matkaa maailman varakkaimmaksi arvioituun miesartistiin Jay-Z:een ja hänen miljardiomaisuuteensa on vielä reippaasti.

Talouslehti  Forbes on nimennyt  Barbadokselta kotoisin oleva  Rihannan  maailman varakkaimmaksi naisartistiksi. Lehti arvioi hänen omaisuutensa arvoksi noin 530 miljoonaa euroa.
 Rikkaimmat naisartistit Forbesin mukaan ja heidän omaisuutensa arvo euroina ovat tässä:
 Rihanna, 530 miljoonaa Madonna, 505 miljoonaa Celine Dion, 398 miljoonaa Beyonce, 354 miljoonaa Barbra Streisand, 354 miljoonaa Taylor Swift, 319 miljoonaa
 Forbes nimesi myös pari päivää aiemmin  Jay-Z:n  maailman varakkaimmaksi miesartistiksi. Lehti arvioi, että hänen omaisuutensa arvo ylittää miljardin dollarin rajan eli on noin 887 miljoonaa euroa.
 Muoti ja kauneus merkittävä tulonlähde
 Merkittävä osa Rihannan varakkuudesta on peräisin muusta kuin musiikista.
 Rihannan koko nimi on  Robyn Rihanna Fenty . Toukokuussa  ranskalainen luksusbrändi LVMH  aloitti yhteistyön Rihannan kanssa. Yhteistyön tuloksena LVHM:n sisään syntyy Rihannan johtama itsenäinen muotitalo, joka kantaa hänen sukunimeään Fenty.
 LVMH on maailman suurin luksuskonserni. Se omistaa muun muassa Louis Vuittonin, Givencyn ja Diorin huippumerkit.
 Jo aiemmin LVMH on tukenut Rihannan kauneudenhoito- ja meikkiyritystä Fenty Beautya, joka näki päivänvalonsa vuonna 2017. Yrityksen arvoksi lasketaan yli 2,7 miljardia euroa, joista Rihanna arvioidaan ansainneen itselleen yli puolen miljardin euron tulot.
 – En koskaan uskonut, että ansaitsisin joskus näin paljon rahaa. Siksi summa ei koskaan saa minua lopettamaan työntekoa, Rihanna sanoi toukokuussa The New York Timesin T-Magazinelle.
 Rihannan kaltaisten naisartistien ja vakiintuneiden muotitalojen yhteistö on molempia osapuolia hyödyttävää toimintaa. Kapealle ostajakunnalle suunnitelleen muotitalot saavat kanavan nuoreen Instagram-sukupolveen ja artistit omille merkeillensä vakiintuneiden muotitalojen tuoman arvonnousun.
 Rihannan odotetaan julkaisevan uutta musiikkiakin vielä tämän vuoden aikana.

Talouslehti listasi: Rihanna on maailman rikkain naisartisti


Summary: Kunta- ja omistajaohjausministeriksi nouseva SDP:n Sirpa Paatero kantaa huolta kuntien eriytymisestä, mutta ei uhkaile pakkoliitoksilla.

Kunta- ja omistajaohjausministeriksi nousevalle  Sirpa Paaterolle  (sd) salkku on mieluisa. Onhan hän toiminut tähän saakka Kuntaliiton hallituksen puheenjohtajana sekä ollut neljän edellisen vuoden ajan eduskunnan hallintovaliokunnassa. Sen tehtäviin kuuluvat myös kunta-asiat.
 Kuntaliiton puheenjohtajuuden Paatero aikoo jättää.
 – Kaksoisrooli ministerinä ja edunvalvontajärjestön puheenjohtajana ei olisi asiallista eikä edes mahdollista, Paatero pohtii.
 Vaikka tuleva kuntaministeri onkin alan naisia, ei alkavan hallituskauden lähtökohtia voi sanoa helpoiksi. Kunnissa riittää isoja huolenaiheita.
 – Kaksi kolmesta kunnasta teki viime vuonna negatiivisen tuloksen. Isossa kuvassa haasteena on myös kuntien eriytyminen.
 Paatero huomauttaa, että Suomessa on toisaalta kuntia, joissa asukasmäärä ja työpaikat lisääntyvät ja talous vahvistuu. Niitä on kuitenkin vähemmän kuin niitä, joilla pyyhkii huonommin.
 – Tällaisissa kunnissa on paineita tehdä lisäinvestointeja esimerkiksi kouluihin ja päiväkoteihin. Sitten on suuremmassa määrin kuntia, joissa väkimäärä vähenee ja kouluihin on vaikea saada luokallista lapsia.
 Palvelut kuntien omilla verotuloilla
 Kotkan kaupunginvaltuustossakin istuva Paatero ei painiskele tällaisten ongelmien parissa ensimmäistä kertaa poliittisella urallaan. Hänen kotikaupunkinsa rypee rahapulassa kuten myös naapurikaupunki Kouvola.
 Hänen mukaansa valtion on tehtävä kaikki voitava, jotta kunnilla on edellytyksiä pysyä elinvoimaisina. Kuntien tulisi kyetä tuottamaan palveluita omilla verotuloillaan, valtionosuuksia unohtamatta.
 – Suomessa on pidettävä infra kunnossa, jotta ihmisillä ja yrityksillä on mahdollisuus asettua kuntiin. Asettuminen ei saa jäädä kiinni siitä, kulkeeko paikkakunnalle tietä, rautatietä tai valokuitua. Lisäksi eri puolilla Suomea pitää olla korkeakouluja, koska ne ovat usein yrityksille paikallisesti suuri tuki, Paatero toteaa.
 Hän ei lähde uhkailemaan kuntia pakkoliitoksilla.
 – Niitä ei ole tulossa. Kuntia kannustetaan vapaaehtoisiin liitoksiin enemmän porkkanalla kuin kepillä. Se tarkoittaa tiettyjen esteiden poistamista esimerkiksi siten, että valtionosuudet eivät tule vähenemään liitosten vuoksi.
 Kunnille rahaa
 Kuntaliitto on suhtautunut uuteen hallitusohjelmaan varovaisen myönteisesti, mutta kysymysmerkkejäkin on olemassa. Kuntaliiton toimitusjohtaja  Minna Karhunen  on ehtinyt pohtia  Kuntalehdessä , päättyvätkö valtionosuusleikkaukset varmasti.
 Tämän Paatero lupaa. Myös valtionosuusindeksien jäädytykset tulevat poistumaan.
 Kuntien tehtävät sen kun lisääntyvät. Lääkäriinpääsy viikossa, vanhuspalveluiden hoitajamitoitus, oppivelvollisuuden maksuton pidennys 18 ikävuoteen sekä maksuton aamu- ja iltapäivätoiminta ovat esimerkkejä kokonaisuuksista, jotka vaativat paljon rahaa. Sitä hallitus Paateron mukaan lupaa.
 – Nyt ei auta muu kuin luottaa siihen, mitä hallitusohjelmaan on kirjattu. Kun kunnille tulee lisää tehtäviä, valtiolta pitää tulla niihin sataprosenttinen korvaus. Ja tätä nyt lähdetään päivystämään, Paatero sanoo.
 Valtionomistuksia lihoiksi
 Kunta-asioiden lisäksi Paatero ottaa hoitaakseen omistajaohjausministerin toimet. Omistajaohjaus kuului Paaterolle jo Stubbin hallituksessa, jossa hän toimi kehitysministerinä 2014-2015.
 Ensi töikseen Paatero on ilmoittanut, että valtionomistuksia aiotaan laittaa lihoiksi. Tällä rahoitetaan hänen mukaansa ainakin osittain tulevaisuuden investointeja.
 – Tällä hetkellä ei vielä ole ajatuksia, mitä omistuksia ja kuinka paljon. Onneksi niitä ei tarvitse heti ollakaan, koska ei investointejakaan lähdetä heti tekemään.
 Paatero on monista huolenaiheista huolimatta tarttumassa ministerinsalkkuun hyvillä mielin.
 – Sanoin uusille kollegoille, että kannattaa nauttia nämä kaksi päivää. Sen jälkeen alkaa työ ja loppuu juhla, kun aletaan vääntää. Luotan siihen, että meillä on hyvä hallitusohjelma, jota pystytään tällä porukalla viemään eteenpäin.

Työ alkaa, juhla loppuu – tuleva kuntaministeri Sirpa Paatero haluaa laittaa valtion omistuksia lihoiksi ja lupaa kunnille rahaa


Summary: Kuluttajaliiton mielestä mahdollisimman laaja valikoima antaa kuluttajille aidon mahdollisuuden valita.

Elintarvikkeiden, juomien ja tupakan yleistukkukauppa

Kuluttajaliitto kertoo olevansa huolissaan siitä, että tuleva hallitus aikoo mahdollisesti kieltää kauppojen omat merkit. Omia merkkejä ovat muun muassa K-ryhmän Pirkka ja S-ryhmän Rainbow.
 Hallitus on kirjannut hallitusohjelmaan, että päivittäistavarakaupan ylivoimaista neuvotteluasemaa pyritään hillitsemään lainsäädännöllä. Samassa yhteydessä ohjelmassa mainitaan hinnaltaan brändituotteita edullisemmat kauppojen omat niin sanotut private label -merkit.
 – Mahdollisimman laaja ja monipuolinen valikoima tuotteita takaa kuluttajille aidon valinnanmahdollisuuden, painottaa Kuluttajaliiton pääsihteeri Juha Beurling-Pomoell tiedotteessa.
 Kuluttajaliiton mukaan monille kuluttajille hinta on ratkaiseva tekijä, sillä ruokaostokset muodostavat suuren osan heidän kuukausittaisista menoistaan.
 Lue lisää:
 Miten käy Pirkka- ja Rainbow-tuotteiden?
Kaupan alalla ihmetellään, aikooko hallitus puuttua tuttujen halpamerkkien myyntiin

Kuluttajaliitto huolissaan kauppojen omien merkkien kohtalosta


Summary: Parlamentin tutkintakomissio haluaa selvyyttä siihen, miksei kaikkia brittiedustajan vastaanottamia etuuksia ole ilmoitettu parlamentille.

Brexit-puolueen puheenjohtaja, europarlamentaarikko  Nigel Farage  kieltäytyy selittämästä Euroopan parlamentille, miksi hän ei ole ilmoittanut parlamentille kaikkia saamiaan lahjoituksia.
 Euroopan parlamentin valvontakomitea antoi tiistaina Faragelle 24 tuntia aikaa saapua Brysseliin ja vastata suullisesti väitteisiin, joiden mukaan hän on jättänyt ilmoittamatta runsaan 500 000 euron arvosta lahjoituksia.
 Farage sanoi  Guardian-sanomalehdelle , ettei aio noudattaa pyyntöä.
 – Tämähän on EU:n kenguruoikeus. Tällainen, missä annetaan 24 tuntia aikaa vastata lehdistöstä poimittuihin syytöksiin, europarlamentaarikko kommentoi kiistäen kaikki väärinkäytökset.
 Englannin kielessä kenguruoikeudella viitataan tuomioistuimeen, joka vähät välittää oikeudenmukaisuudesta tai lain todellisesti merkityksestä.
 – Minä en ole saanut mitään yksityistä rahaa poliittisiin tarkoitusperiin, Farage kertoi Guardianille.
 Ilmaisia matkoja ja oma autonkuljettaja
 Euroopan parlamentti avasi viime kuussa virallisen tutkinnan Faragen raha-asioihin sen jälkeen, kun Channel 4 News -tv-kanava paljasti europarlamentaarikon saaneen merkittäviä lahjoituksia brittiläiseltä liikemieheltä  Arron Banksilta .
 Kanavan näkemien asiakirjojen perusteella Leave EU -kampanjaryhmän perustanut Banks kustansi Faragen vierailuja Yhdysvalloissa ja asumiskuluja Lontoossa vuonna 2016. Samana vuonna Britanniassa järjestettiin kansanäänestys EU-erosta ja Farage kampanjoi voimakkaasti brexitin puolesta.
 Channel 4 Newsin mukaan Banks edisti europarlamentaarikon kampajointia muun muassa järjestämällä hänen käyttöönsä ilmaisen auton ja kuljettajan.
 Farage ei ole tiettävästi ilmoittanut mitään näistä eduista Euroopan parlamentille. Parlamentin sääntöjen mukaan kaikki europarlamentaarikon roolissa vastaanotetut lahjat tulee ilmoittaa hallinnon ylläpitämään lahjarekisteriin.
 Vakuutusbisneksellä vaurastunut Arron Banks on rahoittanut vuosia brexit-kampanjoita. Kuva maaliskuulta 2019.  Andy Rain / EPA
 Jääkö voitonpuhe pitämättä?
 Euroopan parlamentin puheenjohtaja  Antonio Tajani  on siirtänyt Faragen lahjoitusasian viiden europarlamentaarikon muodostamalla komitealle, jotka valvovat parlamentin sääntöjen noudattamista.  Myös EU:n petoksentorjuntavirasto OLAF harkitsee  Faragen raha-asioista koskevan tutkimuksen avaamista.
 Kun Euroopan parlamentin komitea on saanut oman tutkimuksensa päätökseen, se antaa puheenjohtaja Tajanille suosituksen mahdollisesta rangaistuksesta. Tämä suositus ei ole julkinen. Rangaistus voi vaihdella nuhtelusta aina kulukorvausten eväämiseen.
 Euroopan parlamentti ei voi estää jäsentään osallistumasta istuntoihin, mutta se voi rajoittaa kuukauden ajan edustajan toimintaa parlamentin johtavissa rooleissa. Fargen tapauksessa tämänkaltainen rangaistus voisi periaatteessa estää hänen voitonpuheensa uuden parlamenttikauden alkaessa heinäkuussa.
 Faragen luotsaama Brexit-puolue oli Britannian eurovaaleissa selvä voittaja. Nopeaa EU-eroa ajava puolue sai 32 prosenttia annetuista äänistä ja 29 paikkaa europarlamenttiin.  Politico-verkkojulkaisun mukaan  Farage havitteleekin nyt johtopaikkaa jossain EU-kriittisessä europarlamenttiryhmässä.
 Euroopan parlamentin valvontakomitean Faragelle asettama 24 tunnin aikaraja saapua Brysseliin kuultavaksi oli poikkeuksellisen lyhyt.
 – Minä en osallistu näin lyhyellä varoitusajalla. Ja jos he yrittävät estää pääsyni rakennukseen, kuka muu voisi antaa äänen minua äänestäneille tuhansille ihmisille. Onko tämä demokratiaa EU:n tyyliin? Farage ihmetteli Guardianin haastattelussa.
 Euroopan parlamentti ei ole kommentoinut Faragen väitettyjä väärinkäytöksiä.
 Lue lisää:
 Haaveet nopeasta brexitistä tai uudesta kansanäänestyksestä vaihtuivat eurovaaleihin – Britanniassa vaaleista toivotaan selvyyttä brexit-kaaokseen
 Ohjat yksissä käsissä, linjaukset auki ja rahoitus epäselvä – Tällainen on Nigel Faragen rakettimaisesti nouseva Brexit-puolue
 Nigel Farage perustaa brexit-puolueen

Brexit-puolueen Farage kieltäytyy selittämästä saamiaan lahjoituksia – EU-parlamentti kaipaa tietoa satojen tuhansien pimittämisestä


Summary: Sähkömarkkioiden kova kilpailu pakottaa yritykset yhdistämään myyntiyhtiönsä.

Lahti Energia, Oulun Energia, Oulun Sähkönmyynnin osakkaat, Oulun Seudun Sähkö, Pori Energia ja Vantaan Energia ovat solmineet esisopimuksen sähkönmyyntinsä yhdistämisestä.
 Yhtiöiden mukaan  perustettavalla konsernilla on yli 400 000 asiakasta ja siitä tulee alan toiseksi suurin toimija Suomessa. Sen tavoitteena on kasvaa Suomen suurimmaksi toimijaksi kasvattamalla omistuspohjaa ja hankkimalla uusia asiakkaita.
 – Yhdistymisen myötä saisimme leveämmät hartiat, jotka mahdollistavat kilpailukykyisen ja asiakkaiden tarpeita vastaavan tarjonnan, perustelee Oulun Energian toimitusjohtaja  Juhani Järvelä  tiedotteessa.
 Hänen mukaansa Suomessa jatkuu kova kilpailu sähkömarkkinoilla, minkä vuoksi alalla on tapahtunut useita myyntiyhtiöiden yhdistymisiä.
 Myyntiyhtiöitä on vieläkin paljon
 Vantaan Energian toimitusjohtaja  Jukka Toivonen  huomauttaa, että sähkön vähittäismarkkinoilla on vielä noin 70 myyntiyhtiötä.
 – Se on paljon, jos vertaa teleoperaattoreihin, pankkeihin tai vakuutusyhtiöihin.
 Hän uskoo, että sähkön myyntiyhtiöiden yhdistymiset jatkuvat.
 – Kilpailu on kovaa. Pitää olla riittävä asiakaskunta, jotta pärjää myös tulevaisuudessa, Toivonen sanoo.
 Yhdistämällä voimiaan yhtiöt saavat kutistettua esimerkiksi it-järjestelmien ja markkinoinnin kustannuksia.
 – Pystymme olemaan kilpailykykyisiä hinnoittelussa asiakkaille ja tuomaan uusia palveluja.
 Viime vuonna esimerkiksi Kuopion Energia, Savon Voima, Jyväskylän Energia ja Lappeenrannan Energia yhdistivät voimansa. Itäsuomalaisilla yhtiöillä on noin 250 000 asiakasta.
 Uudet brändit syksyn aikana
 Uuden myyntiyhtiön osakkaat lupaavat, että yhteisyrityksellä on tarvittavat resurssit ja osaaminen kehittää ympäristöystävällisiä, uudenlaisia palveluja ja tuotteita.
 Uusi yhteisyritys koostuu kahdesta yhtiöstä: sähkönmyynti- ja palveluyhtiöstä. Järjestely toteutetaan liiketoimintasiirrolla, jossa osakasyhtiöt siirtävät sähkönmyynti- ja asiakaspalveluliiketoiminnot yhteisesti omistettavaan konserniin.
 Tavoitteena on lanseerata yhtiöiden uudet brändit syksyn aikana.
 Uusien yhtiöiden on suunniteltu aloittavan toimintansa alkuvuonna 2020. Osakasyhtiöiden nykyinen sähkökaupan ja asiakaspalvelun henkilöstö siirtyy yhteisyrityksen palvelukseen vanhoina työntekijöinä. Muutos ei edellytä olemassa olevilta asiakkailta mitään toimenpiteitä.
 – Asiakkaille tarjottavien palvelukanavien ja uusien lisäpalveluiden merkitys kasvaa tulevaisuudessa. Näiden kehittäminen ja tuotteistaminen vaatii entistä laajemmat resurssit, painottaa Oulun Seudun Sähkön toimitusjohtaja  Risto Kantola .
 Lue myös :
 Sähkössä ovat nyt ostajan markkinat – pienet myyntifirmat puskevat halvoilla hinnoillaan perinteisiä sähköyhtiöitä uudistumaan

Nippu sähköyhtiöitä yhteen – alan toiseksi suurin yritys syntymässä Suomeen


Summary: Huijauksessa yrityksen työntekijälle lähetetään yrityksen johtajan nimissä sähköposti, jossa pyydetään tekemään tilisiirto.

Poliisin tietoon on tullut jälleen muutamia niin kutsuttuja "toimitusjohtajahuijauksia". Niissä yrityksen maksuliikennettä käsittelevälle henkilölle lähetetään sähköposti yrityksen johtajan nimissä. Sähköpostissa pyydetään tekemään tilisiirto. Yleensä rahaa pyydetään siirtämään ulkomaille.
 – Viimeisin juttu on Mikkelistä, jossa yrityksestä on siirretty rahaa ulkomaiselle tilille yli 30 000 euroa. Jonkin aikaa sitten sama ulkomaalainen tilinumero on ollut toisen poliisilaitoksen alueen jutussa, vanhempi rikoskonstaapeli  Petri Haaksluoto  Itä-Suomen poliisilaitokselta kertoo.
 Haaksluodon mukaan rahoja ei todennäköisesti saada takaisin.
 – Kun kyse on ulkomaalaisesta tilistä, pitää pyytää kansainvälistä apua. Siinä yleensä kestää ja jotkut maat eivät hevin sitä edes anna. Yleensä näissä tapauksissa rahoja ei enää nähdä.
 Usein huijauksissa on poliisin mukaan vielä ensin tiedusteltu yrityksen rahavarantoja. Jos tähän on saatu vastaus, seuraavassa viestissä on pyydetty suorittamaan maksu. Menetetyt summat ovat olleet jopa kymmeniä tuhansia euroja, kuten mikkeliläisen yrityksen tapauksessa.
 Poliisi ohjeistaa, ettei sähköpostin lähettäjätietoihin kannata luottaa sokeasti. Ne voidaan nimittäin kohtuullisen helposti väärentää. Yleensä sähköpostin lähettäjän nimen paikalla on ollut esimerkiksi yrityksen johtajan nimi, mutta sähköpostin loppuosa on erilainen kuin yrityksen oman sähköpostin.
 Poliisin neuvot huijareiden varalle:
 Varmista sähköpostin oikeellisuus tarvittaessa puhelinsoitolla. Tarkistus kannattaa tehdä etenkin epätavallisissa tilisiirroissa tai muissa tavanomaisesta toiminnasta poikkeavissa tilanteissa. Varmista puhelimella soittavan henkilöllisyys. Voit esimerkiksi soittaa takaisin henkilölle hänen edustamansa yrityksen puhelinkeskuksen kautta. Tarkista sähköpostissa mahdollisesti näkyvät yhteystiedot muuta kautta. Älä hämäänny tutuista työkaverien nimistä, joita rikollinen saattaa mainita uskottavuutta lisätäkseen.

Poliisi varoittaa taas niin sanotuista toimitusjohtajahuijauksista – mikkeliläinen yritys menetti yli 30 000 euroa


Summary: Yhdysvalloissa sen sijaan elvytysvaraa löytyy ohjauskorkoja laskemalla.

Lyhyet markkinakorot eli euriborkorot ovat olleet laskussa reilun kuukauden. Suomalaisten asuntolainoissaan käyttämä 12 kuukauden euribor on painunut reilussa kuukaudessa vain vajaan kahden korkopisteen päähän kaikkien aikojen alimmasta tasostaan.
 Vuoden euriborin alin noteeraus tehtiin 18. joulukuuta 2017, jolloin korko pysähtyi pitkän laskun jälkeen -0,194 prosenttiin. Siitä lähtien korko on hiljalleen noussut paranevan talouskehityksen avustamana, kunnes nyt keväällä korkokäyrä kääntyi uudestaan jyrkkään laskuun.
 Reilun puolentoista vuoden aikana syntynyt nousu on pyyhkiytynyt pois noin kuukaudessa.
 12 kuukauden Euribor (ylempi käyrä) on palannut nopeasti lähelle alinta tasoaan pitkään jatkuneen nousun jälkeen. Aapo Parviainen / Yle
 – Korkojen lasku on seurausta Euroopan keskuspankin pääjohtajan  Mario Draghin  huhtikuussa kertomasta vihjauksesta ohjauskoron alentamiselle, jos tarvetta on. Vihjaus oli tulkittavissa rivien välistä, mutta markkinat ennustavat koron alentamista nyt 50 prosentin todennäköisyydellä, Nordea Marketsin pääanalyytikko  Jan von Gerich  sanoo.
 Kuviosta näkee, että varsinkin 12 kuukauden euribor on laskenut voimakkaasti. Lyhyempi, kolmen kuukauden euribor on ollut liikkeissään paljon maltillisempi.
 Jonkin verran markkinakorot ovat painuneet senkin vuoksi, että euriborkoron laskentatapaa ollaan uudistamassa ja vuoden loppuun asetettu määräaika lähestyy koko ajan.
 Euriborkorkojen nykyisiä liikkeitä seuratessa on tietenkin otettava huomioon se, että kyseessä on lopulta marginaalisista muutoksista eli prosenttiyksikön kymmenyksistä ja sadasosista.
 Fed aloittanee koronlaskut jo kesällä
 Pitkään jatkuneen verkkaisen nousun kääntyminen uuteen laskuun on kuitenkin viesti talouden epävarmuuden lisääntymisestä niin Euroopassa kuin Yhdysvalloissa.
 – Euroalueella ollaan eletty epävarmuudessa jo pitkään, mutta Yhdysvalloissa pelot taantumasta ovat kärjistyneet vasta viime aikoina. Kauppasodan kärjistyminen heikot talousluvut ovat pelkojen taustalla ja nämä pelot heijastuvat markkinakorkoihin, von Gerich sanoo.
 Yhdysvaltain keskuspankin (Fed) arvellaankin laskevan ohjauskorkoaan jo tänä kesänä.
 – Taantuman pelko on Fedille perinteinen syy laskea korkoa. Tällöin puhuttaisiin parista ennakoivasta ohjauskoron alentamisesta. Nyt kuitenkin Yhdysvaltain rahamarkkinoiden reaktiot ovat olleet niin voimakkaita, että odotuksissa on pidempi ohjauskoron alentamisten jakso, von Gerich toteaa.
 Yhdysvaltain keskuspankin päätös aloittaa koronlaskut asettaisivat Euroopan keskuspankin tukalaan tilanteeseen.
 Yhdysvaltain keskuspankin ohjauskorko on nyt 2,5 prosenttia. Koronlaskuille on siis hyvin tilaa.
 EKP on ahtaalla
 EKP:n ohjauskorko on tasan nolla ja pankkien keskuspankkiin tekemien talletusten korko on -0,4 prosenttia. Korkojen laskemiselle ei siis ole oikeastaan lainkaan tilaa.
 – Olen ollut pitkään huolissani siitä, mitä EKP tekee seuraavassa taantumassa, kun hyvinäkään aikoina ei päästä inflaatiotavoitteeseen (noin 2%) eikä rahapolitiikkaa ole ehditty normalisoida ollenkaan. EKP:n uskottavuus vaihtoehtovaluuttana dollarille kärsii, jos EKP:n keinot suojautua seuraavalta taantumalta ovat vähäiset, Jan von Gerich sanoo.
 Euroopan keskuspankin neuvosto linjaa euroalueen rahapolitiikkaa torstain kokouksessaan. EKP:n ei uskota vihjaavan korkopolitiikastaan mitään uutta. Todennäköisenä pidetään sitä, että nykyisen nollalinjan kerrotaan jatkuvan ainakin vuoden loppuun.
 Jan von Gerich on ollut pitkään huolissaan EKP:n kyvystä toimia, kun seuraava taantuma iskee. Yle / Patrik Schauman
 – En usko, että EKP haluaa käyttää koronlaskua ennakoivana toimenpiteenä. Sitä varmasti halutaan säästää hankalampiin tilanteisiin. Oletan, että EKP haluaa vielä katsoa, miten euromaiden taloudet kehittyvät lähikuukausina, ennen kuin johtokunta päättää mistään konkreettisemmista toimista, Jan von Gerich sanoo.
 Pääjohtajan vaihdoskin vaikuttaa
 Jan von Gerich arvioi, että työnsä jättävä pääjohtaja Mario Draghi haluaa johtokunnan olevan päätöksissään yksimielinen, koska hänen todennäköinen seuraajansa istuu myös johtokunnassa. Näin hän olisi sitoutunut jo valmiiksi tehtyihin päätöksiin.
 Euroopan keskuspankin valtionlainojen osto-ohjelma on ollut yksi eniten riitoja herättäneitä tukitoimia johtokunnassa. Massiivista tukiosto-ohjelmaa on vastustettu etenkin Saksassa. Ohjelman laajentaminen entisestään ei varmasti olisi mikään ilmoitusasia EKP:n johtokunnan kokouksessa.
 Suomesta Draghin seuraajaksi on veikkailtu Suomen Pankin pääjohtajaa  Olli Rehniä  ja entistä pääjohtajaa  Erkki Liikasta .
 Oman lisänsä Euroopan keskuspankin huoliin tuo vielä Ison-Britannian brexit-prosessista aiheutuva epävarmuus. Lisäksi Italia on alkanut keikuttaa jälleen kerran euron uskottavuutta poikkeamalla yhteisistä pelisäännöistä.
 Jan von Gerich arvioi keskiviikkona julkaisemassaan  kirjoituksessa  (englanniksi), että Italian poliittinen epävarmuus ei ole vielä lähelläkään pahinta tasoaan.
 Korj. 5.6. klo 19.25: EKP on ahtaalla -kappaleessa muutettu EKP:n johtokunta EKP:n neuvostoksi. Klo 19:45 vastaava korjaus tehty kuvatekstiin.

Taantuman pelko painaa euriborkorkoja uudestaan laskuun – Euroopan keskuspankin työkalupakki taantuman torjunnassa on lähes tyhjä


Summary: Minecraftia on kokeiltu jo ainakin Vantaalla kaupunkisuunnittelun välineenä. Nyt niin tehdään myös Kouvolassa.

Tästä on kyse Kouvolan kaupunki pelillistää kaupunkisuunnittelua. Tavoitteena on kerätä erityisesti nuorten mielipiteitä siitä, miten rakentamista pitäisi toteuttaa. Kouvolan seudun ammattikoulun oppilaat ovat tehneet 3D-mallinnuksen Sarkolan vanhasta koulualueesta Minecraft-peliin. Tulevana syksynä Sarkolan koulun alueesta pääsee suunnittelemaan oman version Minecraft-pelissä.
 Kouvolan kaupunki kokeilee Minecraft-ympäristön hyödyntämistä kaupunkiympäristön suunnittelussa.
 Kouvolan maasto- ja paikkatietopalveluissa työssäoppimisjaksolla olleet Kouvolan seudun ammattiopiston datanomiopiskelijat kehittivät yhdessä paikkatietosuunnittelijan kanssa Minecraft-työkalun. Opiskelijat  loivat Minecraft-maailman Sarkolan koulusta  ja piha-alueesta.
 Opiskelija  Jimmy Plit  kertoo, että projekti oli mukava toteuttaa. Minecraft-työkalun tekeminen kesti noin 1,5 kuukautta.
 Pelissä pystyy hävittämään halutessaan vanhan koulun ja tekemään ympäristöstä omanlaisensa. Piha-alueelle voi suunnitella uusia rakennuksia, ulkoilu- tai leikkivälineitä tai vaikka louhia luolan.
 – Koulun sisälle on tehty nappula, jota painamalla koulu räjähtää. Samalla käynnistyy alueen pyyhkimiskomento. Hetken päästä alueesta ei jää mitään jäljelle, Plit sanoo.
 Muut projektissa mukana olleet opiskelijat olivat  Anastasia Bogomolova ,  Eetu Haimi  ja  Eemil Jokela .
 Nuoria halutaan mukaan kaupunkisuunnitteluun
 Kouvola ei ole Suomen ensimmäinen kaupunki, jossa Minecraftia hyödynnetään kaupunkisuunnittelussa. Vuonna 2015 sitä on tehty Vantaalla.
 Idean isänä Kouvolassa toimi paikkatietosuunnittelija  Aki Tuomaala , joka kuuli ajatuksesta kollegoiltaan. Tuomaala mainitsee, että muilla kaupungeilla ei ole ollut samanlaista teknologiaa tehdä Minecraft-työkalua.
 Kuntalaisten on mahdollista päästä tutustumaan virtuaaliseen Sarkolan koulun alueeseen Minecraft-tunnuksilla. Minecraft-työkalun testaaminen opiskelijoilla aloitetaan syksyllä.
 – Palautteen kerääminen on viety kyselyistä modernimpaan, visuaaliseen muotoon. Tällä tavoin lasten on paljon helpompi kertoa millaisessa koulussa ja piha-alueella he haluavat viettää aikaa, Kouvolan kaupungin digikoordinaattori  Miia Kapanen  sanoo.
 Datanomiopiskelija Jimmy Plit uskoo, että kehitetty Minecraft-työkalu saa nuoria mukaan kaupunkisuunnitteluun.
 – Minecraft on peli, jota moni pelaa. Kouvolassa sitä pelaavat eniten 10–20-vuotiaat, Plitt arvioi.
 Kouvolan kaupungin mittaustyönjohtaja  Tuomo Mäläskä  uskoo pelillistämisen lisäävän vuorovaikutusta nuorten ja kunnan suunnittelijoiden välillä.
 – Näin palautteen kerääminen on virtuaalista ja helppoa. Tässä ideoinnissa vain mielikuvitus on rajana, Mäläskä sanoo.
 Mittaustyöjohtaja Tuomo Mäläskä ja opiskelija Jimmy Plit ajattelevat, että työkalua on mahdollista käyttää ideoiden keräämiseen myös muissa kohteissa kuten Kouvolan Matkakeskuksen tai Veturin kehittämisessä.
 Minecraftissa pääsee suunnittelemaan itse Sarkolan koulun ympäristön. Kouvolan kaupunki
 Elämää rajattomassa maailmassa
 Minecraft-videopelissä pelaajan on mahdollista luoda rakennelmia kuutioiden avulla kolmiulotteisessa maailmassa.
 Se on ruotsalaisen  Markus Persson  kehittämä peli, joka sai ensijulkaisunsa vuonna 2009. Microsoftin mukaan Minecraftilla on 91 miljoonaan kuukausittaista pelaajaa.
 Minecraftia pystyy pelaamaan usealla eri pelikonsolilla, ja pelaaja pääsee liikkumaan vapaassa virtuaalisessa pelimaailmassa. Maailma koostuu kiinteistä 3D-kuutioista, joita voi poistaa ja sijoittaa uudelleen.
 Pelissä keskeisiä toimintoja ovat muun muassa taisteleminen, esineiden valmistaminen, viljely, eläinten kasvattaminen ja rakentaminen. Pelissä ei ole varsinaisesti mitään päämäärää.
 Perusideana pelissä on hyödyntää erilaisia materiaaleja, joita voi hankkia eri tavoin ja selviytyä pelimaailmassa mahdollisimman pitkälle.
 Klo 19:50 tekstiä korjattu: lisätty, että Minecraftia on ennen Kouvolaa käytetty kaupunkisuunnittelussa ainakin Vantaalla.

Opiskelijat loivat kaupunkiin Minecraft-maailman – koulun voi hävittää kartalta nappulaa painamalla


Summary: Myös rajuista ukonilmoista, rankoista sateista ja kovista tuulenpuuskista on annettu varoituksia.

Lähipäivinä lämpötila kohoaa ja kosteus lisääntyy koko maassa. Torstaina maan etelä- ja keskiosissa on pääosin aurinkoista ja lämpötila kipuaa jopa 30 asteen vaiheille.
 – Tukalasta helteestä varoitetaan torstaina maan etelä- ja keskiosissa. Kainuuseen ja Pohjois-Pohjanmaalle on annettu varoitus rajusta ukonilmasta, kertoo Ylen meteorologi  Anne Borgström .
 Perjantaille hellevaroitus annetaan koko maahan, Lappia lukuun ottamatta ja rankoista sateista varoitetaan erityisesti läntisessä ja eteläisessä Suomessa.
 Yle Sää
 Lauantaina hellevaroitukset ovat edelleen voimassa maan etelä- ja keskiosissa. Pohjois-Pohjanmaalla ja Lapissa, aivan pohjoisimmat osat poislukien, varoitetaan rajusta ukonilmasta. Etelämpänä varoitetaan rankoista sateista ja tuulenpuuskista.
 – Metsäpalovaroitukset laajenevat sunnuntaina lähes koko eteläiseen Suomeen, Borgström sanoo.
 Ilmatieteen laitos antaa hellevaroituksen, kun jollekin alueelle ennustetaan tukalaa hellettä.
 Koko loppuviikon yötkin ovat lämpimiä, vaikka aivan  trooppiseksi yöksi  luokitellun 20 asteen yölämpötiloja tuskin saavutetaan.
 Ensi viikko jatkuu lämpimänä, mutta Borgströmin mukaan tarkkoja lämpötiloja ei vielä tässä vaiheessa voida sinne saakka ennustaa.
 Aiheesta aiemmin:
 Kokosimme vinkkejä helteistä selviytymiseen – THL suosittelee pysymään sisätiloissa kuumimpien keskipäivän tuntien aikaan
 Lääkäri muistuttaa helteessä hikoilevia: juo jo ennen kuin janottaa

Hellevaroituksia laajoille alueille – varaudu viime kesän tapaisiin 30 asteen lukemiin


Summary: Anders Sunnan tuorein taideteos on nähtävillä Rovaniemen taidemuseo Korundissa.

Kulttuuritalo Korundin varastohuoneessa maalinkatku on pistävä. Kuulet vain spraymaalin suhinan ja katseen vangitsee saamelaistaiteilija  Anders Sunnan  maalaama raju teos, jossa pääosassa on pakkopaitaan puettu saamelaisnainen.
 Protestitaiteilija Sunnan teos on nähtävillä tästä viikosta eteenpäin  Rovaniemen taidemuseon Korundin seinällä.  Teos on katutaidehengessä tehty ja on esillä niin kauan kuin se kestää hyvänä.
 Sunna ei suunnitellut työtään, vaan tarttui vain maalipurkkiin. Maalatessaan hän ajatteli Suomen saamelaisia ja toivoo taiteensa herättävän suomalaiset ajattelemaan.
 – Se kuvastaa sitä, että meillä on paljon sanottavaa, mutta poliitikot eivät halua kuunnella. Tuntuu kuin sinua kuristettaisiin mutta et voi itse tehdä mitään. Kun yrität päästä tilanteesta pois ilman apua, et ole enää kovin ystävällinen, se on vähän niin kuin varoitus, kuvailee Sunna.
 – Jos pienempää ryhmää koko ajan ahdistetaan nurkkaan, joskus tilanne räjähtää. Ei niin voi tehdä ikuisuuksiin. Jotkut ovat jo todella tympääntyneitä tilanteeseen, selittää Sunna.
 Teoksessa viitataan myös  ILO 169 -sopimukseen , joka on Suomessa ratifioimatta.
 – Ehkä ihmiset aluksi kiinnittävät huomiota roomalaisiin kirjaimiin ja pohtivat niiden merkitystä. Jotkut ehkä suuttuvat tästä teoksesta.
 Ajatusten herätteleminen on päätarkoitus.
 – Kun näet teoksen, se jää mieleesi. Jäät ajattelemaan sitä, vaikka et katsoisi enää sitä. Ehkä töihin tai kotiin mennessä pohdit, miksi teos oli sellainen, toivoo Sunna.
 Vesa Toppari / Yle
 Anders Sunna on saamelaisyhteisössä tunnettu protestitaiteilija.  Ympäri saamenmaata kulkiessa silmiin osuu usein roskapönttöihin maalattu mies pommin kera. Sunna tunnetaan myös  musiikkivideosta , jonka teki yhdessä artisti  Sofia Jannokin  kanssa.  Musiikkivideo ottaa kantaa Girjasin lapinkylän kamppailuun Ruotsin valtiota vastaan.
 Anders Sunna ottaa taiteensa kautta kantaa saamelaisten kokemiin ennakkoluuloihin sekä hyökkää stereotyyppistä ja tietämättömyyteen perustuvaa saamelaiskäsitystä vastaan, analysoi  Tuija Hautala-Hirvioja katsauksessaan, jonka hän on kirjoittanut Agon-lehteen.
 Kipu ja kamppailu olemassaolosta panee Sunnan maalaamaan – ”Jos he ottavat jotain meiltä pois, minun on tehtävä jotain heitä vastaan”
 Ruotsin puolen saamelainen Sunna päätti kuusi vuotiaana, että hänestä tulee taiteilija. Kuten useimmilla taiteilijoilla, myös Sunnalla on kipupiste, tai trauma, jonka kautta hän työstää rajunkin näköistä protestitaidettaan. Sunnan kipupiste on poronhoitajaperheen pakkosiirto  Sattajärven lapinkylästä Muonion lapinkylään.
 Taustalla on yli neljäkymmentä vuotta kestänyt taistelu valtiota vastaan.
 Vuonna 1971 uuden porotalouslain myötä Sunnan perhe menetti poronhoito-oikeutensa. Vuonna 1986 Sunnan perhe pakotettiin poliisipartioiden voimin muuttamaan omilta kotiseuduiltaan toiseen lapinkylään. Vuonna 2000 tuli ilmoitus, että Sunnan perheen on teurastettava koko porokarjansa. Poroja ei ole teurastettu mutta kamppailu jatkuu.
 – Tuntuu kuin emme saisi olla olemassa missään, kuvailee Sunna.
 Sunnan taide kumpuaa oman elinkeinonsa ja identiteetin puolustamisesta.
 – Jos meillä ei ole poroja, he ottavat identiteettimme, perheen historian ja sielun. Jos he ottavat jotain meiltä pois, minun on otettava jotain myös heiltä pois, tai tehtävä jotain heitä vastaan, sanoo Sunna.
 Anders Sunna on käynyt taidekoulua Tukholmassa. Taiteen avulla hän yrittää kääntää vaikeaksi kokemansa asiat positiivisemmaksi. Vesa Toppari / Yle
 "Taiteen kautta voit purkaa sisältäsi asioita, joista et voi puhua" – Sunna suosittelee taidetta nuorille
 Sunna on itse kasvanut konfliktin keskellä ja yrittää taiteensa kautta kaivaa koetusta myös positiivisuutta.
 Monet saamelaisnuoret kokevat yhteisön ulkopuolelta tulevat uhat ahdistavina.  Suomessa nuoria poronhoitajia on puhuttanut varsinkin Jäämeren rata -keskustelu.
 Silloin on tartuttava taiteeseen, neuvoo Sunna.
 – Taide on hyväksi keholle ja varsinkin mielenterveydelle. Silloin saat sellaiset asiat ulos, joista et ehkä voi, tai halua puhua.
 – Taide on hyvä väline auttaa nuoria, silloin et tee itsemurhaa tai ala käyttämään huumeita, kiteyttää Sunna.
 Tutkimuksen mukaan yksi kolmesta nuoresta saamelaisesta poronhoitajasta Ruotsissa on harkinnut itsemurhaa.  Ahdistusta ja masennusta aiheuttaa muun muassa taistelu maankäytöstä perinteisellä poronhoitoalueella.
 – Sinun täytyy yrittää pitää hauskaa, vaikka kärsitkin. Muuten sinulla ei ole vahvuutta jatkaa, sanoo Sunna.
 Aikaisemmin Sunna on maalannut Suomessa muun muassa  seinämuraalin Ouluun.  Tänä kesänä Sunnan taiteesta voi nauttia Rovaniemen lisäksi myös  Örebrossa .

“Tuntuu kuin sinua kuristettaisiin, mutta et voi itse tehdä mitään” – saamelaisen Anders Sunnan protestitaide kumpuaa oman elinkeinon ja identiteetin puolustamisesta


Summary: Muslimien paastokuukausi huipentui tiistaina ja keskiviikkona alkaneeseen Id-al-Fitr -juhlaan.

Muslimit ovat juhlistaneet ramadan-paastokuukauden päättymistä monenlaisin menoin.
 Ramadanin päättävää Id-al-Fitr -juhlaa on vietetty eri maissa eri aikoihin siitä riippuen, milloin uuden kuun sirppi on nähty ensimmäistä kertaa.
 Ali Haider / EPA
 Arabian niemimaan Saudi-Arabiassa, Kuwaitissa, Qatarissa ja Arabiemiraateissa id-al-Fitrin vietto alkoi tiistaina, kertoo  Al Jazeera -uutiskanava . Juhlapäivä oli tiistai myös Suomessa. Yllä olevassa kuvassa ihasteltiin ilotulitusta Arabiemiraattien Abu Dhabissa.
 Muun muassa Indonesiassa, Syyriassa, Jordaniassa ja Pakistanissa Id-al-Fitr, tai kirjoitusasusta riippuen Eid-al-Fitr, on alkanut tänään keskiviikkona. Juhlallisuudet kestävät perinteisesti kolme päivää.
 Youssef Badawi / EPA
 Syyrian pääkaupungissa Damaskoksessa muslimit ostivat makeisia ja leivonnaisia, jotka ovat kaikkialla tärkeä osa Id-al-Fitrin juhlintaa.
 Khaled el-Fiqi / EPA
 Egyptiläiset muslimit Dalgamonin kylässä Kairon pohjoispuolella vierailivat hautausmaalla juhlallisuuksien yhteydessä. Hautausmaakäynti kuuluu Id-al-Fitrin perinteisiin osassa muslimiyhteisöjä.
 M.A. Pushpa Kumara / EPA
 Sri Lankan Colombossa pikkupoika osallistui aikuisten joukossa auringonnousun rukoushetkeen, joka aloitti juhlapäivän.
 Wu Hong / EPA
 Id-al-Fitriä on juhlittu myös valtioissa, joissa muslimit eivät ole enemmistönä. Kiinalainen imaami valmistautui rukoukseen Niujien moskeijassa Pekingissä.
 Kim Ludbrook / EPA
 Etelä-Afrikan Johannesburgissa naisia vieraili Nizamiyen moskeijassa.
 Jagadeesh Nv / EPA
 Bangaloressa Intiassa tyttö oli koristellut kätensä hennatatuoinneilla.
 Erdem Sahon / EPA
 Turkin Istanbulissa äiti ja poika lähtivät juhlan kunniaksi vuoristorata-ajelulle.
 Lisää aiheesta:
 2018:  Mitkä juhlat! Kuvakooste muslimien paastokuukauden päättymisestä eri maissa
 Yle Oppiminen:  Tunnetko muslimien tärkeimmän juhlan? 7 kysymystä ramadanista

Kuvasarja: Herkkuruokia, ilotulituksia ja vuoristorata-ajeluja – Ramadanin päättymistä on juhlittu eri puolilla islamilaista maailmaa


Summary: Vaara kiehtoi kuvanveistäjä Markus Copperia (1968–2019).

Markus Copper  tuli tunnetuksi veistoksista, joihin liittyi voimakas vaaran elementti. Motorisoitu, viisi tuhatta kiloa painanut  Juggernaut  (1995) oli katsojaa jahdannut teräspallo, jonka taiteilija tuhosi avajaisten jälkeen, koska se ei toiminut riittävän hyvin.
 Täysin toisenlainen Copper tuli esiin muutama vuosi myöhemmin. Hän teki valasta muistuttavan sympaattisen teoksen  Seitsemän meren arkkienkeli  ( Archangel of Seven Seas , 1998), jonka ääni muistuttaa ryhävalaan laulua. Kiasmasta kerrotaan, että purettujen urkujen puisista osista tehty veistos on yksi museon rakastetuimmista teoksista.
 Copper tuli vuosien varrella tutuksi museonjohtaja  Leevi Haapalalle .
 – Meillä oli välitön, suora ja luottamuksellinen suhde, Haapala sanoo.
 Hän tutustui Copperiin omassa tutkimustyössään. Tämän taide on siinä keskeisessä asemassa.
 Copperia museonjohtaja kuvaa työmyyräksi ja ääri-ihmiseksi, joka oli tarkka yksityisyydestään.
 Copper oli yhteiskunnallinen taiteilija, joka oli kiinnostunut katastrofeista, kuten autolautta Estonian ja ydinsukellusvene Kurskin uppoamisesta. Molemmista syntyi teos.
 – Hän eli nykyhetkeä näiden katastrofaalisten tapahtumien kautta. Ja käsitteli niitä vertauskuvallisesti, Haapala sanoo.
 Copperia Haapala pitää yhtenä keskeisimmistä suomalaisista kuvanveistäjistä, jonka tuotanto on vaikuttanut useampaan sukupolveen.
 – Copper oli viimeisiä romanttisen ajan traagisista taiteilijoista, Haapala sanoo.
 Hän kertoo, että Copper oli Kiasmassa erittäin pidetty sekä ihmisenä että taiteilijana.

 “Pelokas, nuori poika”
 Kuvataideakatemiassa kuvanveiston professorina 1990-luvulla työskennellyt  Radoslaw Gryta  muistaa Copperin opiskelijana, joka erottui heti muista.
 Tuleva kuvanveistäjä oli päättänyt valloittaa maailman.
 Copper oli Grytan mukaan lahjakas ja tavattoman ahkera taiteilija, joka täytti elämänsä työllä.
 – Minun tehtäväni oli yrittää jarruttaa häntä. Tajusin, että Copper ajaa itsensä piippuun, Gryta muistelee.
 Copperin entinen professori kuvailee oppilastaan taiteellisesti vahvaksi ihmiseksi, joka uhosi ympäristölleen, vaikka oli sisältä “melko pelokas, nuori poika”. Siviilissä Gryta kävi keskusteluja Copperin kanssa elämästä ja kuolemasta, ja siitä, miten “erittäin herkän” Copperin oli vaikea elää taiteen tekemisen ulkopuolella.
 Gryta oli ensimmäisten auttajien joukossa Kuvataideakatemiassa, kun Copper kävi lähellä kuolemaa. Hän löytyi arkun muotoisen veistoksen sisältä akatemian työpajasta. Copper oli sahannut vasemman kätensä poikki.
 Taiteilija palasi pikkuhiljaa takaisin elämään terapian jälkeen. Siihen kuului työskentelytila helsinkiläisessä autotallissa.
 – Hän oli kuvanveistäjä. Copper ei voinut elää ilman sitä, Gryta sanoo.
 Hänen mukaansa 50-vuotiaana kuolleen Copperin työ jäi kesken.
 – On surullista, että asiat menivät näin. Hänellä olisi ollut vielä paljon annettavaa, Gryta toteaa.
 Copper asui viimeksi Tanskassa. Häneltä jäi puoliso sekä lapsi aiemmasta suhteesta. Copper vaihtoi nimensä vuonna 1996. Siihen asti hän oli  Markus Paananen .
 Kuvanveistäjän kuolemasta kertoi Suomessa ensimmäisenä  Hufvudstadsbladet .

Kiasman johtaja 50-vuotiaana kuolleesta Markus Copperista: “Hän oli viimeisiä romanttisen ajan traagisista taiteilijoista”


Summary: Kemiläistä perheenäitiä ilahduttaa hallitusohjelmassa maksuton toisen asteen koulutus. Energiaverotus taas tuo huolta.

Lapsiasiavaltuutettu  Elina Pekkarinen  pitää  hallitusohjelman  lapsi- ja perhepoliittisia kirjauksia erittäin lupaavina. Hänen mukaansa ero edellisen hallituksen linjaan on selvä: siinä missä  Juha Sipilän  hallitus kohdisti säästötoimia perheisiin,  Antti Rinteen  hallitusohjelma lupaa perheiden asemaan monta parannusta, Pekkarinen arvioi.
 – Siellä on otettu sekä kokonaisvaltaisesti kantaa ja haltuun lasten oikeuksien toteutumista esimerkiksi kansallisen lapsistrategian luomisen puitteissa.
 Pekkarinen pitää hyvänä, että hallitusohjelma sisältää myös konkreettisia muutoksia lapsiperheiden hyvinvoinnin lisäämiseen.
 – Kokonaisuudessaan se vaikuttaa hyvin lupaavalta, Pekkarinen arvioi.
 Pekkarinen oli useaan otteeseen Rinteen ja muiden hallitusneuvottelijoiden kuultavana hallitusohjelmaa laadittaessa.
 "Lapsiperheköyhyyteen puuttuminen on hyvä asia"
 Kemiläinen perheenäiti  Elina Kehusmaa  pitää myös hallitusohjelman kirjauksia perheiden kannalta hyvinä. Toisaalta energiaverotuksen kiristäminen huolettaa öljylämmitetyssä talossa asuvaa Kehusmaata.
 – Esimerkiksi lapsiperheköyhyyteen puuttuminen ja toisen asteen maksuttomuus ovat hyviä asioita. Se herättää kysymyksiä, että jos autoilun verotus kiristyy. Itse kuljen pitempää matkaa töissä, Kehusmaa puntaroi.
 Toden teolla Rinteen hallitusohjelman anti lapsiperheille punnitaan kuitenkin vasta siinä, miten tavoitteet, lupaukset ja kirjaukset siirtyvät käytäntöön, muistuttaa Elina Kehusmaa.
 Seuraavassa kuusi kohtaa Rinteen hallitusohjelmasta, joilla tuleva hallitus aikoo parantaa lasten ja lapsiperheiden elämää ja arkea tulevalla hallituskaudella.
 1. Varhaiskasvatusoikeuden rajaaminen perutaan, päiväkotien ryhmäkokoja pienennetään
 Juha Sipilän hallitus hyväksyi vuonna 2016 lakiuudistuksen, joka mahdollisti kunnille varhaiskasvatusoikeuden rajoittamisen esimerkiksi työttömien vanhempien lapsilta. Rinteen hallitus aikoo kumota tämän uudistuksen. Hallitus aikoo toteuttaa "täysipäiväisen kokoaikaisen subjektiivisen varhaiskasvatusoikeuden" ja pienentää ryhmäkokoja yli kolmevuotiaiden lasten päiväkotiryhmissä.
 Tosin osa varhaiskasvatusoikeuden leikkaamiseen ryhtyneistä kunnista  on ehtinyt pyörtää päätöksensä  päivähoito-oikeuden rajaamisesta jo aiemmin.
 Suomessa aiotaan myös pilotoida kaksivuotista esikoulua ja laajentaa 5-vuotiaiden maksuttoman osa-aikaisen varhaiskasvatuksen kokeilua.
 2. Osaa lapsilisistä korotetaan
 Rinteen hallitusohjelmaan on kirjattu korotukset lapsilisien yksinhuoltajalisään ja lisäksi neljännen ja viidennen lapsen lapsilisiin. Kaikkiin on tulossa 10 euron korotus. Yksinhuoltajakorotus lapsilisään on tällä hetkellä 53,30 euroa.
 Neljännestä lapsesta maksetaan lapsilisää nyt 153,24 euroa, viidennestä ja jokaisesta seuraavasta 172,69 euroa.
 3. Perhevapaat uudistetaan
 Hallitusohjelman tavoitteeksi on kirjattu, että perhevapaat ja hoitovastuu jakautuisivat tasaisemmin vanhempien kesken. Keinoja tähän on kirjattu hallitusohjelmaan useita, mutta yksi keskeinen on vanhempainrahakauden jakaminen tasan isien ja äitien kesken.
 Tällä hetkellä noin puolen vuoden mittaisesta ansiosidonnaisesta vanhempainrahakaudesta äideille on kohdennettu 105 päivää eli neljä kuukautta. Isien osuus on yhdeksän viikkoa, eli reilu kaksi kuukautta, josta osan voi pitää yhtäaikaa äidin kanssa.
 Hallitusohjelman mukaan tasapuolisuutta tavoitellaan lisäämällä isien vapaakuukausia, eikä lyhentämällä äitien vanhempainrahakautta. Ruotsissa vastaava päätös tehtiin  muutama vuosi sitten .
 Selvittelyyn tulee myös se, voitaisiinko kotihoidontukea maksaa vaihtoehtoisesti myös isovanhemmille, jos he hoitavat lasta kotona.
 4. Toisen asteen koulutus maksuttomaksi, oppivelvollisuusikää nostetaan
 Hallitusohjelmaan on kirjattu, että oppivelvollisuusikä nostetaan 18 vuoteen. Toisen asteen koulutus tehdään maksuttomaksi, jotta se on jokaisen peruskoulun päättävän nuoren saatavilla. Tällä halutaan tasoittaa muun muassa lapsiperheköyhyyden mukanaan tuomia eroja.
 Hallitusohjelmassa on pohdittu erilaisia keinoja toisen asteen koulutuksen tavoittavuuden parantamiseksi. Esille on tuotu muun muassa erilaiset tukimuodot ja opiskelutapojen monimuotoisuuden lisääminen, kymppiluokat, kansalaisopistot ja erilaiset valmentavat koulutusmuodot.
 Suomeen halutaan myös kopioida niin sanottu  Islannin malli  (juttu maksumuurin takana), jossa jokaiselle nuorelle turvataan koulupäivän yhteyteen jokin harrastus.
 5. Lasten ja nuorten hyvinvointipalveluihin lisätään resursseja
 Tuen tarpeessa olevien lasten ja nuorten palveluita hallitusohjelma haluaa parantaa tuomalla lastensuojelun henkilöstölle vähimmäismitoituksen. Tähtäimessä on 35 asiakasta yhtä ammattilaista kohti vuoteen 2022 mennessä. Sen jälkeen mitoitusta on määrä vielä kiristää 30 asiakkaaseen yhtä työntekijää kohti.
 Lisäksi hallitusohjelma lupaa parantaa neuvolapalveluja ja ennaltaehkäiseviä sosiaalipalveluita ja helpottaa kotihoidon tuen saamista. Myös oppilas- ja opiskelijahuollon palveluita luvataan vahvistaa.
 6. Suomeen laaditaan lapsistrategia
 Lapsiasiavaltuutettu Elina Pekkarinen pitää erityisen tärkeänä hallitusohjelman kirjausta, jonka mukaan Suomeen laaditaan YK:n lastenoikeuksien sopimukseen pohjaava lapsistrategia. Parlamentaarisesti valmistellun linjauksen on määrä vauhdittaa sopimuksen toimeenpanoa.
 Se sisältää muun muassa lapsibudjetointia, lapsivaikutusten arviointia ja linjaa tukien ja palveluiden lapsi- ja perhelähtöisyyttä. Strategian tavoitteisiin on määrä sitouttaa myös esimerkiksi kunnat, elinkeinoelämä ja kolmas sektori.
 Hallitusohjelmaan  on kuitenkin kirjattu joukko taloudellisia reunaehtoja, joiden toteutuminen voi vaikuttaa siihen, mitä aiotuista uudistuksista lopulta toteutetaan. Koko hallitusohjelma perustuu tavoitteeseen  työllisyysasteen nostamisesta 75 prosenttiin , mutta varaumia on kirjattu myös talouskasvun tai sen puuttumisen varalle.
 Aiheesta voi keskustella klo 22 asti.
 Lue myös:
 Hallitusohjelman seuraus: Suomi torjuu ilmastonmuutosta nyt innokkaamin kuin muut Euroopan maat – Ruotsikin tulee 10 vuotta jäljessä
 Paljonko Rinteen hallituksen suunnitelmat maksavat ja mistä rahat otetaan? Yle kokosi tärkeät numerot yhteen pakettiin
 Rinteen hallitus muuttaa Suomea – katso 10 kohtaa politiikan superpäivästä

Näillä 6 keinolla Rinteen hallitus aikoo parantaa lapsiperheiden arkea – Lapsiasiavaltuutettu: "Vaikuttaa hyvin lupaavalta"